text: KRALENDIJK – Robinson E. sinta den sala di korte awe mainta huntu ku su abogado M. van Lieshout, esaki debí ku entre otro Robinson a morde man di un hende. Fiskal Boheur a menshoná algun fecha i loke nan ku ta akus’é di dje. Ta trata di 8 febrüari, 21 yanüari 6 yüni i 4 yüni ku el a kometé algu inkorekto. Ta trata di kaso di ladronisia fo’i kònteiner, kaso di maltrato i mas. Total tin 7 akusashon riba akusado Robinson. Abogado a papia di loke nan a sosodé ku su kliente i despues fiskal M. Boheur a papia. Entre otro a menshoná ku Robinson mester di kuminda i drumi sufisiente pa e ta mas trankil. Esaki por yud’é pa e ta mas trankil momentu e ta den libertat. Akusado a reakshoná i a bisa e ta usa solamente mariwana i no kokaina mas. “Mi ke mi libertat i mi ta hopi bon bezig último tempu. Mi ta hasi diferente trabou i trabou boluntario, akusado E. a bisa den sala di korte. Hues a posponé e kaso pa atendé sierto kos pa por trata e kaso profundo. “Bo tin ku keda den prison. Loke nan ku a sosodé ta kosnan serio i hopi tin molèster di bo den komunidat,”hues a finalisá e kaso pa awe i ta kontinuá despues. Riba potrèt Robinson drentando sala di korte tapando su kara awe mainta, ku tur dokumentu den man.


c: text/html

text:
Durante un conferencia di prensa dialuna atardi, FADA a anuncia oficialmente nan campaña di tur aña, ‘Siman di Bisti na Locura’. E aña aki e campaña ta celebra 9 aña y lo tuma luga durante e siman di 25 te cu 29 di october. Srta. Rulienne Arends, trahado preventivo di FADA, a duna mas informacion ariba e campaña aki.
E campaña ‘Siman di Bisti na Locura’ ta un campaña hopi conoci y gusta pa hopi den comunidad, specialmente bao di e mucha- y hobennan. Tur aña pa varios aña caba FADA ta forma parti di siman di cinta cora, un campaña cu originalmente a cuminsa na Merca na honor di un agente Mericano di DEA cu lamentablemente a fayece mientras e tabata yuda combati uso di substancia y traficacion di esaki.
“FADA ta purba di tur forma pa conscientisa nos comunidad, specialmente nos muchanan cu nos hobennan, ora cu nos ta papia di e topico di droga y substancianan legal of ilegal y mi tin di bisa cu e campaña di siman di bisti na locura ta uno hopi gusta”, Srta. Arends a bisa.
El a splica tambe cu recientemente FADA tabatin e oportunidad di sinta cu algun cabesante di algun scol, unda cu nan a informa tambe cu den e siman ey nan ta tuma e tempo pa papia cu e muchanan pa splica nan dicon nan ta formando parti di e siman di bisti na locura.
E siman di locura ta cuminsa dialuna 25 di october y manera tur aña, ta e dia di bisti un articulo cora. Diamars 26 di october, ta un e dia cu na peticion di hopi den comunidad a bin back y esaki ta e dia di peinado loco (crazy hair day). Esaki ta pa crea algo full diferente, un locura cu e cabey di e mucha. Dia 27 di october, un dia cu tambe hopi mucha gusta ta e dia di profesion di bo soño, cu ta duna e muchanan e oportunidad pa bisti na un profesion cu semper nan a soña. E siguiente dia, diahuebs 28 di october ta e dia di e meanan colorido of no usual. E ultimo dia, diabierna 29 di october ta e dia di un promesa positivo.
“Tur aña Merca ta scoge bao di e mucha-, hoben- of scolnan un lema ganador y e aña e lema ganador ta “Drug free looks like me”. Esey ta e lema di e aña aki y riba e diabierna nos kier pa nan crea un mensahe positivo usando e lema akinan”, Srta. Arends a splica.
El a informa tambe cu mescos cu tur aña e forma pa participa den e campaña aki ta pa un potret y upload esaki y aña pasa FADA a cuminsa haci esaki na un manera diferente. Pa participa mester subi e website di FADA, click ariba e logo di e campaña di ‘Siman di Bisti na Locura’ y asina lo ricibi tur e instruccionnan y por upload e potret. E team di FADA ta haya esaki y nan mes ta zorg pa e potretnan yega ariba e facebook page di FADA Aruba.
Srta. Arends a indica tambe cu tur aña e ta campaña aki ta creciendo y docente- of mayornan ta yama puntrando tocante e campaña di ‘Siman di Bisti na Locura’. “E ta un di e campañanan mas grandi y mas gusta di FADA y nos ta purba tambe di pone enfasis pa informa e muchanan e motibo pakico nan ta bisti un mea colorido, dicon nan lo bay scol un dia cu cabey loco of no usual y nos ta haya feedback di e docentenan cu nan ta tumando e tempo pa informa e muchanan dicon nan ta haciele y nos kier sigui encurasha esey tambe”.
Por ultimo Srta. Rulienne a invita e comunidad di Aruba pa participa den e gran campaña aki pa conscientisa y yuda combati e uso y traficacion di substancianan ilegal.

robotstxt: allowed

filter: keep


text:
DJARASON ULTIMO FECHA 11 DI AUGUSTUS 2021 PARTIDO NR 37 DI E KAMPIONATO BALIDO PA FFB A BAI ENTRE VESPO I ESTRELLAS.
UN PARTIDO KU A MIRA UN TOTAL DI 2 GOL.
UN PARTIDO KU A KUMINSA TRANKIL AMBOS EKIPO BUSKANDO E GOL PA BAI ARIBA I KU TA E KANDELANAN DI RINCON KU TA VESPO TA HABRI E SCORE NA DI 43 MIN DI E PARTIDO KU GOL DI JAMESON PIARD.
1-0 TA E SCORE KU E PARTIDO A BAI SOSEGA KU NE.
DEN DI DOS MITAR ESTRELLAS KU NO KER KEDA TRAS TA BUSKANDO E GOL I NA DI 53 MIN TA EMPATA E PARTIDO 1-1 KU GOL DI JAVIER MARTHA .
AMBOS EKIPO BUSKANDO E GOL DI VIKTORIA PERO TA KEDA KORTIKU KU UN EMPATE.
SCORE FINAL 1-1
E REFRI KU A DIRIGI E PARTIDO: ASHIER MARTINES.
UN TOTAL DI 444 HENDE A PAGA PA MIRA E PARTIDO.
319 ADULTO
90 MUCHA
35 60+
UN DANKI NA E FANATIKADA KU A PAGA PA MIRA E PARTIDO.


text:
Djarason ultimo fecha 16 di Juni 2021 partido nr 13 di e kampionato balido pa FFB a bai entre Juventus i Real Rincon.
Un partido ku a mira un total di 3 gol.
Un partido ku hopi hende ker a mira.
Real Rincon ta habri e score na di 13 min ku gol di *Jairo Clarenda* na di 23 min Juventus ta logra empata e wega 1-1 ku gol di *Jandino Frans*
1-1 ta e score ku e partido a bai sosega ku ne.
Den di dos mitar e ritmo di wega a subi un tiki i ta qmbos ekipo ta keda purba pero sin resultado.Na di 88 min Ilfred Piar ku un tremendo kruse ta baha den pianan di *Lacey Pauletta* ta score 2-1 na fabor di Real Rincon.
Score final 2-1
E refri ku a dirigi e partido: Bryan Virginie
Un total di 134 hende a paga pa mira e partido.
96 adulto
19 mucha
19 60+
Un danki na e fanatikada ku a paga pa mira e partido.


text:
KOMUNIKADO DI KUERPO POLISIAL KÒRSOU Outo na kandela i detenshon.
KOMUNIKADO DI KUERPO POLISIAL KÒRSOU
150 / 2017
10 mei 2017
Outo na kandela i detenshon.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djárason 10 di mei 2017, alrededor di 03.26 or di mardugá, Sentral di Polis a dirigí un unidat polisial na Janthiel pa un outo ku ta na kandela. Na yegada di e unidat polisial, nan a konstatá ku tin un outo stashoná di un manera sospechoso ku un hòmber sintá tras di stür ku tabata atendé ku su telefòn. Na e momento ku polis tabata papia ku e hòmber aki, un otro hòmber a yega serka e agentenan i a bisa nan ku tin un outo na kandela den un kurá di kas den bisindario. Polis mesora a hasi un kòntròl den e outo ku nan tabata pará na dje i a sintí holó stèrki i penetrante di un líkido. Tambe a nota flèknan grandi muhá na e parti abou kaminda e pasahero dilanti ta sinta. E agentenan a nota ku e hòmber aki tabata purba limpia algu for di su mannan. Relashoná ku esaki a detené e hòmber J.L.P. nasé na Kòrsou di 26 aña di edat, komo sospechoso den e kaso di e kandela ariba menshoná. Brantwer ku a presentá na e sitio no por a evitá ku e outo a kima por kompleto. A presentá e sospechoso dilanti un fiskal ouksiliar ku a ordená su enkarselamentu pendiente di mas investigashon. Kontinuando ku e investigashon den e kaso aki, polis a realisá un entrada Hudisial na Kwartje na kas di e sospechoso. Na e kas polis a haña i konfiská dos(2) paki di mariwana i algun dokumento ku ta di importansia pa e investigashon. E investigashon ta kontinuá.


text:
WILLEMSTAD – “Na islanan BES ta midi kuido ku midí hulandes, pero aki no ta Hulanda. Ta Kòrsou mester disidí kua kuido ta adekuá pa 150 mil hende.” Asina inspektor general suplente Joe Alcalá ta bisa den un reakshon riba e debate di e komishon di Tweede Kamer pa Relashonnan den Reino djabièrnè último.
Minister Edith Schippers di Salubridat Publiko a pone un prohibishon riba mandamentu di pashèntnan di BES pa Sint Elisabeth Hospitaal (SEHOS) na Kòrsou. E ta bisa ku e ta basa esaki riba konseho di Inspekshon hulandes di Salubridat. “Inspekshon ya tin dos aña kaba ku no tabatin aktividat huntu ku Inspekshon hulandes riba e tereno di supervishon. E último bishita for di Hulanda tabata na 2012 di inspektor Jan Wijngaarden”, segun Alcalá.
E no ta na altura di un konseho resien di Inspekshon hulandes. Alcalá no ke papia tokante e echo si kuido na SEHOS no ta adekuá, manera Schipper ta bisa. “Ta un totalidat. Mester invrtí den hende i e struktura di organisashon i mester wak kiko tin plaka disponibel p’e.”
No tin inspektor
Tanten lunanan largu kaba Kòrsou no tin inspektor di Salubridat Públiko. Segun Alcalá a proponé un hende si pero minister mester disidí ainda. E no por bisa ki ora esaki lo sosodé. Tin krítika riba Inspekshon di Salubridat basta tempu kaba. Trato di keho ta tarda pa motibu di falta di personal; tin keho ku tin mas ku un aña kaba serka inspekshon i diferente pashènt i famia di pashènt defuntu a bati alarm.
Durante e debate e parlamentarionan Ronald van Raak i Hanke Bruins Slot segun Antilliaans Dagblad ta pone énfasis riba e funshonamentu di e speshalistanan médiko, ku ta “usa hòspital manera un saku di plaka” i ta “kue djap tur ku tin pa nan propio kompanianan”. Nena Abbad, presidente di Asosiashon di Speshalista Médiko Kòrsou (VMSC) ta bisa ku el a lesa esaki masha sorprendí.
“Ya ta di dos be kaba ku minister Schippers, referiendo na ‘informashon resien’ ku hopi aplomo ta kousa komoshon tokante kalidat di kuido médiko na Kòrsou. Promé be tabata durante un bishita di trabou na Boneiru den kuminsamentu di 2012. Pero na 2012 i aktualmente ta trata di e mésun rapòrt, esta un rapòrt di inspekshon di 2007 ku Inspekshon hulandes a traha. Despues di 2007 no tabatin niun raportahe nobo mas ainda”, Abbad ta bisa.
Struktura
“Nos no por ta di akuerdo niun tiki ku e ponenshanan di Ronald van Raak i Hanke Bruins Slot. Nan komentarionan solamente ta mustra kla ku nan tin tiki konosementu di struktura di kuido di salubridat di Kòrsou.” Pa loke ta e prohibishon pa manda pashèntnan di BES pa SEHOS Abbad ta bisa: “te ainda ku hopi regularidat nos ta haña pashènt for di Boneiru. Nunka esaki no tabatin un interupshon”
‘Notisia bieu’
Direktor médiko di SEHOS Cai Winkel den un reakshon kòrtiku ta laga sa ku e remarkenan tokante un prohibishon di mandamentu di hende pa motibu médiko for di BES ta ‘notisia bieu’. “Esaki ta e kaso shete aña kaba i semper nos tabatin pashènt di islanan BES.”
Konseho di atministrashon di hòspital pa medio di un komunikado di prensa a laga sa ku ta rechasá e ponensha di Den Haag: “Apsolutamente no ta bèrdat ku kalidat di kuido último añanan lo a bai atras so i por prueba ku echo ku por rechasá esaki. E desishon tempunan ayá di un minister hulandes pa no manda pashènt di Boneiru pa trato médiko pa SEHOS ta basá riba un rapòrt di inspekshon bieu di 2005 i 2008. E desishon aki ta konosí serka hòspital i a pone e minister na altura di e plannan pa mehorashon di SEHOS.”
Outor: Leoni Leidel-Schenk


text:
WILLEMSTAD – Korte di Hustisia di Kòrsou a sentensiá Gerrit Schotte na tres aña di kastigu i sinku aña ku e no tin e derecho di keda elehí den parlamento. Su pareha Cicely van der Dijs a keda sentensiá na 15 luna di prizòn.
Huntu ku abogado Marije Vaders, inmediatamente e pareha a yena e papelnan di kasashon i a hura di bringa ta na final. E pareha lo mantené nan libertat te ora esaki keda konkluí, pero mester entrega nan pasport.
E reakshon di Norman Serphos, Gerrit Schotte, Cicely van der Dijs, Charles Cooper i Gilmar Pisas
A kondená Schotte i van der Dijs pa falsifikashon di faktura, labamentu di plaka i a keda haña kulpabel di soborno. Den korte e pareha no a reakshoná ora e veredikto a keda pronunsiá, pero ora nan a sali pafó nan a ekspresá nan desapunto i disgustu ku e sentensia. “E veredikto aki mester duna nos komunidat miedu, pa mira kon hustisia ta manehá individuo ku no ta fit den e sistema ku e hulandesnan ke strukturá e pais aki”, Schotte a deklará.
Derecho di silensio
Schotte a splika ku na e promé instante nan a apelá na nan derecho di silensio, pero den apelashon nan a duna amplio splikashon i a bini ku ekspertonan ku mester a trese klaridat riba kada punto i a refutá e akusashonnan, pero lamentablemente esaki no a hasi niun diferensia den e sentensia di awe
Reakshon di Gerrit Schotte
Tambe presensia den korte di Sr. van der Schans komo Abogado General suplente tabata un punto di kontienda pa e pareha. Nan ta tilda van der Schans di a gaña tokante e korespondensia ku fiskal italiano Pelicano, komo konsekuensia ku esaki no a testiguá na defensa di Schotte i van der Dijs. “Na momentu ku nan hasi algu inkorekto nan ta bai asina leu di tapa pa otro ora kometé fayonan garafal”, Schotte a kontinuá.
Bosero di ministerio públiko, Norman Serphos, di su banda ta satisfecho ku e veredikto, ya ku esaki ta kompletamente konforme loke nan a pidi, pero ta enfatisá ku esaki no ta motibu di hubileo. Schotte a keda absolvé di e asuntu ku e pasaporte diplomátiko, pero esaki no ta pisa mes un pisá manera e akusashonnan mas importante ku a keda para, según Serphos. Awó ku Schotte i van der Dijs a opta pa bai kasashon esaki por tuma entre 6 i 12 luna mas promé ku bin un resolushon final den e kaso.
Kompatriotanan Cooper i Pisas tambe tabata presente den korte i a ekspresá nan desapunto pa ku e veredikto. “E kaso aki ta un persekushon polítiko pa eliminá Schotte fo’i polítika. E pais aki ta den gara di hustisia di klase”, Cooper a deklará. Según Pik Pisas, MFK tei pa keda i e echo ku Schotte ta afó, lo dun’e amplio oportunidat pa determina e mihó desishon pa e partido, pues tur miembro di partido mester keda trankilo.


text:
ORANJESTAD – “Pa un hende manera mi ku gusta papia, tabata teribel.”Rona Peterson a kai den un isolashon sosial durante e lunanan será den kas pa motibu di corona. Meskos ku hopi arubano di edat mayó.
por Sharina Henriquez
E lasonan familiar ta fuerte na e isla. Pero pasobra hende grandi di edat ta pertenesé na e grupo di riesgo, e kontakto tabata hopi ménos. Ademas e grandinan no ke molestiá nan yunan i otro famia.
“Nan no ke ta un molèster pa otro hende. Anto e ora ei ta mas fásil pa papia ku un hende straño”, Kim Visser ku durante di e lockdown di corona a traha boluntariamente komo buddy pa hende grandi di edat den soledat, ta bisa.
E proyekto di buddy ta un proyekto nobo di Krus Kòrá, e kordinadó di proyekto Indra Anthony-Pereira ta konta. “Pa algun aña kaba nos tin e programa Biba Bida yen di aktividat pa hende 65 aña bai ariba. Si, hopi bia na tin famia. Pero loke tambe nan ta sinti falta di dje ta kontakto ku hende di nan mes edat. Ku un hende di bo edat tòg bo por papia tokante otro tópiko i kompartí otro kos ku si bo papia ku bo yunan òf ñetunan.”
Ku corona tur aktividat planeá a para di bia. “E ora ei nos a introdusí e proyekto di buddy mas lihé. E intenshon tabata un pilot pero ku e eksperensianan di awor nos ta sigui. El a prueba di ta hasi un diferensia di bèrdat pa hende grandi di edat den tempu di corona”, segun Anthony-Pereira.
Tur siman 40 boluntario tabata yama desena di hende di edat na telefon. Den kuminsamentu ainda tabata kombersashonnan alegre, pero despues miedu a dal aden, Anthony-Pereira i e otro boluntarionan ta konta. Ademas e hendenan grandi tabatin masha nesesidat di informashon tokante e vírùs.
“Nan tabatin masha miedu i tin di nan no ker a sali ni den nan kurá.”
Tambe tabatin esnan ku a sinti nan mes stigmatisá, boluntario Minerva Huizinga-Santana ta konta. Nan tabata skucha e notisianan mundialmente anto tende kada bia ku ora bo ta bieu i no tin sufisiente aparato di respirashon ta kita bo for di e lista. Pasobra esnan hóben ta haña preferensia. Nan tabatin masha miedu i tin di nan no ker a sali ni den nan kurá.”
Erna Solognier ta bisa ku e ta haña inkreibel kiko e boluntarionan a hasi p’e i pa hopi otro. “E echo ku un hende ta pensa riba un otro hende pa mi ke men masha hopi. Kisas no no ta pensa asina mas, pero ami si.


text:
Chapi
Seri di Herensia Kultural
Resiklahe di produktonan residual den último dékada ta ‘gran negoshi’, pero pa siglo kaba ta usa e partinan di metal di hèrmènt di traha kunuku kuné di nobo, komo instrumènt di muzik. Na Kòrsou ketu bai ta tende e zonido skèrpi i penetrante di e chapi di metal, durante fiestanan di kosecha, ‘seú’ i, na fin di aña, den muzik di tambú. Europeonan a trese e chapi Kòrsou. Na Afrika a konosé chapi di heru bati ku palu kòrtiku. Desendientenan di katibu afrikano a traha soda den kunuku usando e chapi akí pa bòltu tera i kita yerba shimaron kuné. Pero asina e bira stòmpi, gasta, frusa e hèrmènt agríkola akí ta haña un tarea muchu mas agradabel komo instrumènt akústiko ku ta kompañá tambú. Ta kita su man i ta pone e chapi, si ta nobo, den kandela pa saka e tenshon for di e heru i asina tambe e tononan haltu demasiado penetrante. E chapi a bira un instrumènt musikal. E tokadó ta hinka dùim di su man robes den e buraku dje man i e ta laga e chapi sosegá riba su dedenan. Ku un klabu òf un barita di metal e ta bati e plachi di kuater punta. Ta un wega di ritmo i zonido. Segun e tokadó dobla su dedenan e tononan ta sali mas skèrpi i mas penetrante i segun e rèk su dedenan pa asina e dèmpel e zonido, e tononan ta sali mas dòf. Mas liber e vibrashon ta mas penetrante e zonido ta. Na Cuba un instrumènt meskos asina – aya konosí komo guataca, herensia di kolonisashon spañó – nan ta kologá ku e propósito ei un tiki lòs via e buraku òf asta na un kabuya. Meskos ku nan koleganan di Kòrsou, cubanonan tambe ta dèmpel tono ku man. I asina, den un kombinashon di método di toka, ta tende un variashon di tono skèrpi i dòf. Den e konhuntonan na Cuba, desendientenan haitiano ta toka ademas di ‘triyang’ (triangel) tambe wou (chapi). E trahadónan di kunuku ta toka guataca huntu ku nan ‘tambores’, durante nan muzik religioso. E instrumènt ta símbolo di fertilidat i rikesa pero pa pueblonan di Dahomey, awor Benin na Afrika, tambe di morto i di loke ta deskonosí. Ta karakterístiko pa agrupashonnan cubano di antepasado bantu ku nan ta agregá un zonido metáliko na nan muzik. E partinan di heru di e hèrmèntnan agríkola ta tuma e lugá di diferente barí, di kua na Angola e ngoma ta esun prinsipal. Meskos ku na un gran parti di Áfrika-Oksidental, na Para, un bario di Paramaribo na Sürnam, bo ta tende e zonidonan metáliko penetrante di e chapi di metal, yamá tambe tjapu òf (antikuá) dawra. Pero kompañá pa saka, un sorto di maraka.
Na Cuba, Sürnam i Kòrsou ta resoná den muzik un historia komun. Uso di instrumèntnan di heru den muzik di tambú no ta kasualidat, segun René Rosalia. ‘Hende ta toka muzik ku tur e ingredientenan ku e ta haña nesesario. E base mas profundo di tambú ta eksigí e zonido metáliko penetrante.’ Ke men ku no ta nada straño ku a kuminsá usa chapi, meskos ku otro ophetonan di heru, for di den siglo diesocho, pa imitá e zonido di orígen afrikano. E arte ta pa no dominá e kantante su stèm ku e zonidonan metáliko penetrante. P’esei na prinsipio ta ún instrumènt di heru so ta kompañá e kantadó di tambú. Chapi ta tuma lugá di agan, ku ta un djente di plu. Na momentu ku koro drenta den e kanto di tambú e tokadó di chapi ta floria ku un pida heru despues di kada kuart not un triol riba su chapi. Ta te na añanan sesenta (di siglo 20), despues di introdukshon di mikrofon, ta usando mas chapi den un banda. Segun René Rosalia, den añanan ochenta asta ‘sinku i tin biaha mas’. Esei por pa motibu ku e kantante simplemente tin mas volúmen. Pero ademas di amplifikashon di zonido di e stèm tin un otro motibu mas tras di popularidat di instrumèntnan di heru: e ta duna hóbennan un chèns pa partisipá aktivamente den tambú.
Un chapi bieu, frus semper ta zona muchísimo mas bunita, pero chapi a bira skars, pa gran parti mashin a tuma lugá di trabou di man di hende den agrikultura. Pa falta di esei, ta usa tambe stal komprimí for di Alemania, Spaña i tambe for di Brazil.
Portrèt
Chapi ku ta instrumènt indispensabel pa seú i na fin dia aña na tambú.
Hóbennan ta siña den tayer di seú kon ta toka chapi.
Fuente
Henk Dennert, ‘Oude Curaçaose Muziekinstrumenten’, Drukkerij Scherpenheuvel, Curaçao, añanan ’50.
R.V. Rosalia, ‘De legale en kerkelijke repressie van Afro-Curaçaose volksuitingen’, Amsterdam, 1996.
Fernando Ortiz, ‘Los instrumentos de la música Afro-Cubana’, Cuba.
Victoria Eli Rodriquez e.a., ‘Instrumentos de la música folclórico-popular de Cuba’, La Habana (Cuba), 1997.
C.J. Wooding, ‘Winti. Een Afrikaanse Godsdienst in Suriname, Krips Repro, Meppel, 1977.
Jos Gansemans, ‘Volksinstrumenten, getuigen en resultaat van een interetnische samenleving’, Koninklijk Museum voor Midden-Afrika, Terneuzen (België), 1989.
Elis Juliana, Guia Etnologiko no.1, Curaçao, 1976.
Ku danki na Richard Doest.
Teksto: Eva Breukink, Pòtrèt: Prince Victor.


text:
Author Archives: SVb Communicatie
Aplicacion Sosten Financiero Kwartaal 4 2021
SVb ta anuncia cu e periodo di aplicacion pa Sosten Financiero pa Empresa Chikito y Mediano pa e di cuatro kwartaal di 2021 ta di 22 di october te cu 28 di october, 2021 Empresanan chikito y mediano cu ta bin na remarke pa aplica pa Sosten Financiero pa Empresa Chikito y Mediano (Sosten Financiero)… Mas Informacion
Subsidio di Salario – October 2021
Desde 21 di october pa 9 ‘or di mainta te cu 27 di october na fin di dia (11:59 PM), dunadornan di trabou cu ta bin na remarke por aplica pa subsidio di salario pa luna di october. Tur dunado di trabou cu ta bin na remarke pa aplica pa subsidio di salario den luna… Mas Informacion
Denuncia Abuso Subsidio di Salario
Subsidio di Salario ta un areglo unda e empresa cu ta sufri perdidia di mas cu 25% pa motibo di covid-19 ta bin na remarka pa ricibi ayudo financiero den forma di un subsidio. Por lesa mas di e Subsidio di Salario akinan: https://www.svbaruba.org/subsidio-di-salario/ E Subsidio di Salario ta un ayudo cual ta wordo paga… Mas Informacion
Vacatura Dokter di Control
Subsidio di Salario – September 2021
Awe, dialuna 27 di september, ta e ultimo dia cu por aplica pa subsidio di salario pa luna di september Como dunado di trabou bo tin te fin di dia (11:59 pm) pa entrega bo aplicacion. Un dunado di trabou cu ta aplica pa subsidio di salario pa luna di september mester a cumpli cu… Mas Informacion
Subsidio di Salario – September 2021
Interupcion di Servicio Sistemanan di SVb
En conexion cu mantencion riba nos sistemanan di IT, tur servicio online di SVb lo wordo interumpi mañan diasabra 4 september, for di 11:00 AM te cu 5:00 PM. Durante e oranan aki nos sistemanan di Webportaal, MiSVb y MiPensioen no por wordo habri. Nos ta ofrece nos disculpa pa cualkier inconveniencia cu esaki por… Mas Informacion
Cambio Ley Laboral 1 Sept 2021
Obligacion pa re-integra trahado durante AO Riba prome di september 2021 a drenta na vigor cambionan den nos ley laboral. Departamento di Labor y Investigacion (DAO) a informa encuanto di e cambionan aki den medionan di comunicacion y Banco di Seguro Social (SVb) di su parti ta informa e dunado di trabao di cambionan importante… Mas Informacion


text:
ORANJESTAD – Ultimo simannan lider di partido berde, AVP, Mike Eman tabata di bishita den districto di Noord y a haya un cantidad grandi di peticion pa bolbe. Ciudadanonan di e districto a yama y manda mensahe for di tur skina di Noord pa representantenan di Partido di Pueblo Arubano por bishita nan.
Den consulta cu miembronan di partido y team di campaña a dicidi cu ta bay dedica e fin di siman cu a pasa completamente na Noord, prome cu sigui pa San Nicolas, cu ta otro districto cu semper a y ta sostene AVP fuertemente. Diasabra, for di tempran caba, candidatonan cu nan team, a cuminsa bishita ciudadanonan di districto di Noord. Mike Eman a bishita sostenedor, amigo y conocinan rond di Pos Abou, Cunucu Abou, Bubali (un parti), Palm Beach (un parti) y Montserat. Candidato nobo riba lista di AVP, e dinamico Maurits Malmberg, a bishita ciudadanonan na Esmeralda, Opal, Safir, Rubi, Topaz, Rooi Santo y Westpunt.
Otro hoben candidato Gerlien Croes a bishita ciudadanonan na Calabas y Kudawecha alabes invitando nan pa su evento diadomingo. Arondino Croes, cu receientemente a uni su mes na Partido di Pueblo AVP, a bishita ciudadanonan di Sabana Liber y Alto Vista. Un otro hoben politico energetico, Clayton Croes, a recore Semeleerstraat y un parti di Montserat. Arthur Dowers, na Matadera, Tanki Flip y Tanki Leendert a combersa extensamente cu bisiñanan.
Carlos Bermudez, un otro candidato nobo di AVP y bon conoci den Noord, a cuminsa cana den su bario Boegoeroei y a sigui pa Montaña y Bubali. Benny Sevinger cu su team a bishita Keito y Koyari, Jennifer Reyes a recore Kamay y Saliña Serca, mientras cu Jeffrey Kelly tabata na Bakval y Palm Beach hunto cu lider di partido. Mientras cu Rene ‘Baba’ Herdé y Norman Roos tabata den Tanki Leendert y Moko, Paul Croes y su team a bishita Sabana Liber.
Partido di Pueblo Arubano, AVP, tabata hopi druk e fin di siman na Noord, pero otronan candidatonan di AVP tabata ocupa pariba di brug. Mike de Meza y Desiree de Sousa-Croes tabata dunando oido na preocupacion, opinion y sugerencia di ciudadanonan di pariba di brug for di Pos Chiquito te na San Nicolas.
Lider di partido AVP bishitando casnan na Noord a wordo compaña pa Jeffrey Kelly y Carl Giel. Na final di anochi Mike Eman, hunto cu sostenedo y amigonan a bishita e wela di su amigo di Carl Giel, na ocasion di su fecha natal su wela. Eman a wordo compaña tambe pa Giovanni Arendsz, conoci den mundo di deporte.
Makinaria berde si no ta descansa y e siman aki atrobe nan lo ta bishitando barionan rond di Aruba.


text:
ORANJESTAD, Aruba: Riu Palace Aruba y Riu Palace Antillas a celebra siman di “House Keeping” cu diferente actividad cu e empleadonan. Nan tabata masha contento y e actividadnan a bay den un ambiente ameno, unda cu tabata papia, hari y haci joke cu otro. Henter siman cada Riu tabatin nan propio programa di actividad.
E siman aki a sirbi pa reconoce e esfuerso diario di empleadonan di House Keeping. “Nan trabou ta esencial pa ofrece bon servicio. Ta ripara di biaha si e no ta bon haci y esaki ta pasa casi disparce ora e ta perfecto. Tur team ta hopi importante pa nos y p’esey nos kier reconoce nan durante e siman aki”, Vanesa Fernández, director general di Riu Parace Aruba a splica.
E siman di House Keeping Week tabata di 11 te cu 17 di September. Riu Palace Antillas a prepara un programa di diferente actividad pa e empleadonan, kendenan a disfruta masha hopi mes. Dialuna nan a cuminsa cu un santo sacrificio di misa unda a gradici pe trabounan cu nan ta haci y despues nan a haya algun snack. Diamars e dia a cuminsa cu un desayuno den un di e restaurantnan y empleadonan a ricibi un presentacion di House Keeping banda di e area di pool. E actividad a continua diaranson anochi cu un grandioso bowling, unda e ambiente tabata masha dushi mes y e empleadonan tabata competitivo entre nan mes. Diahuebs e ambiente a continua y e empleadonan a pasa un momento emocionante durante e wega di bingo, unda cu diferente premio a keda gana. Diabierna atardi e team di House Keeping tabatin e evento di Zumba, unda cu nan a haci ehercicio bailando. Tambe tabatin eleccion di reina durante e evento di Zumba. Diasabra Riu Palace Antillas su siman di actividad a termina cu un tremendo y famoso BBQ. Durante e BBQ a rifa varios rifa.
Na Riu Palace Aruba e empleadonan di House Keeping a cuminsa e siman cu un misa y despues e trabounan a sigui normal. Diamars mainta nan a reuni den e ballroom, unda a atende y sirbi e empleadonan un dushi desayuno. E celebracion di siman di House Keeping a sigui diaranson cu e actividad di bingo y despues di esaki a sigui cu rifa. Diahuebs mainta nan a bay Casa Cuna y a haci un donacion. E muchanan a keda entusiasma cu nan regalonan. Diabierna e ambiente a sigui cu un fiesta na lama y e empleadonan no tabata kier pe evento termina, mientras diasabra atardi gerencia di Riu Palace a organisa un cuminda den e ballroom. Diadomingo e siman di House Keeping a termina y nan a haci esaki riba catamaran. E empleadonan a disfruta di e actividadnan. Nan a gradici gerencia di Riu Palace y Riu Antillas pe siman di House Keeping.
Famia Riu a funda RIU Hotels & Resorts como un hotel chikito na aña 1953, na Majorca, Spaña. Awendia RIU, ta ofrece 95 hotel, di cual riba 70% ta ofrece acomodacion “all inclusive”. Riu Hotels & Resorts ta bou maneho diario di e di tres generacion di famia Riu, cu su oficina principal na Majorca y ta conta cu riba 26 mil empleado y ta estableci den 19 pais, manera Spaña, Portugal, Irlanda, Alemania, Bulgaria, Turkia, Morocco, Merca, Mexico, Jamaica, Bahamas, Aruba, Costa Rica, Republica Dominicana, Panama, Cabo Verde, Mauritius, St. Martin y Sri Lanka.
Aki na Aruba, Riu Hotels & Resorts a habri Riu Palace Aruba na aña 2007. Debi na e gran exito di su prome hotel na Aruba, e compania a dicidi di adkiri un di dos hotel, habriendo Riu Palace Antillas na aña 2014. Entre e dos hotelnan RIU na Aruba, nan ta emplea riba 800 empleado, brindando huespednan e miho nivel di servicio.


text:
ORANJESTAD – Servisio di Imigrashon i Naturalisashon di Hulanda Karibense (IND CA) a deklará un habitante di 18 aña di Sint Eustatius persona non grata. Por deportá e hóben, De-Juan Huggins, un ora pa otro pa St. Kitts.
Na desèmber di aña pasá, ora e tabatin 17 aña ainda, a sentensiá Huggins pa violashon. Na yüni di e aña aki el a sali liber i despues mésora el a risibí un karta di IND ku e notisia ku lo deklar’é persona non grata. No opstante protestanan unitmanager di IND Peter de Graaf, na nòmber di sekretario di estado di Seguridat i Hustisia Fred Teeven, a husga djaluna ku Huggins no ta bonbiní mas na Sint Eustatius. Djamars a entregá e hóben ku a nase na St. Kitts, e dekreto.
Interes di estado
De Graaf ta skibi den e dekreto ku “e interes di estado pa deklará e personá konserní persona non grata, mirando e daño ku el a hasi na orden públiko i pa kua el a haña kastigu di prizòn, ta mas importante ku e sirkunstanshanan ku ta kumbiní e persona konserní, entre otro e durashon di su estadia na Sint Eustatius di diestres aña”. Huggins te ainda ta keda ninga ku tabata trata di violashon.
Peliger pa seguridat nashonal
For di e edat di kuater aña e hóben ta biba na Statia, kaminda el a lanta seka su wela. Su mayornan i otro famianan ta biba na St. Kitts ainda, e ta mira nan dos be pa aña ora e bai einan ku fakansi. Konsultante Cristie van de Sande di SOS Statia ta yuda Huggins den e kaso. “Te asina leu ku mi sa esaki ta e promé kaso di deklarashon di persona non grata den historia di Statia. Banda di e echo ku e desishon aki ta desastroso pa e hóben i su wela, pa mi esaki ta un dia skur pa Statia tambe. IND di Hulanda Karibense ta keda sin demonstrá ku e persona konserní ta forma un peliger pa òrden públiko òf seguridat nashonal.”
Dia 27 di ougùstùs durante di un interogashon di IMD su wela ta deklará: “Mi ke pa e keda. Su mama no ta buska su drechi i t’ami ta krié fo’i na chikitu. Su mama a pas’é pa mi yu hòmber dia e tabatin tres luna. Esaki a pas’é pa mi yu muhé, pero ora esei a sali na estado ami a haña Juan. Dun’é un chèns mas.”
Reclassering
Den un rapòrt di reclassering di 30 di yüni di e aña aki ku trahadó James Williams a skibi, lo tin pará ku Huggins no konosé niun hende na St. Kitts, ku su famianan ei no ke tum’é i ku e tin miedu di bai biba St. Kitts. Anteriormente Williams no ker a reakshoná riba e kaso ‘pa motibu di privasia di e kliente’. Pa e mesun motibu IND CN no ke reakshoná riba e kaso.’
“E persona konserní a indiká ku e ta bai St. Kitts bèk pa fakansi dos be pa aña, ku semper e ta keda seka famia i ku e ta topa demas famia tambe. Konkluyendo e rapòrt aki (di reclassering, red.) no tin e peso ku esun konserní ke dun’é”, e sekretario di estado ta bisa den e dekreto.
Djárason lo tene un oudiensia relashoná ku e rechaso di un pèrmit di estadia pa un tempu indefiní. Pero asta si duna e pèrmit di estadia aki esaki lo no hasi e deklarashon di persona non grata ilegal, De Graaf ta konkluí.
Outor: Anneke Polak


text:
Polis a pidi refuerzo pa por a logra domina e sospechoso
Diasabra madruga durante patruya polisnan a nota un persona sospechoso y ora cu e persona aki a wak polis a cuminza core polisnan a bay su tras pero e sospechoso a resisti detencion y a bolbe core bay. Polis su tras a logra gare pero no tabata facil pa domine y a solicita refuerzo. E refuerzo mesora a yega y asina a logra domine pa boei e y hib’e warda di polis. A bin resulta cu e tipo aki ta un persona peligroso y den terminologia policial nan ta denomine como un “zware jongen” pues cu e sa ta arma y ta hopi peligroso. Polis a transporte pa warda di polis.


text: Kralendijk – Si mi hasi e pregunta;: kon nos por komprondé polítika di bonaire mi por konta ku ta bini hopi kontesta. Si mi puntra: Ta nesesariopa nos komprondé polítika di Bonaire e kontesta por ta si òf no. Pa medio di polítika Bonaire a bira parti di Hulanda komo Entidat Públiko. Bonaire no ta un munisipio a ni maske trese dilanti munisipio spesial. Na Bonaire MPB ke brasa Hulanda, UPB ke ta mas den Hulanda, DP ke tin un asosiashon liber ku Hulanda. Partidonan ku no tin asiento den Konseho Insular ke tin mas outonomia, restrukturashon di Antia di seis i referèndem pa pueblo bisa kua ta e status preferí. E pensamentu pa e status nobo tabata: progreso i bienestar. Bonaire lo a bira e pèrla den Reino. Resultado ta otro. Bonaire a bai drumi banda di e gigante Hulanda i a lora kai den su brasa. Bonaire ta isolá den Antia i no a keda nada di e sintimentu komun di ta antiano manera tempu di Antia sea di seis òf sinku ku un parlamentu antiano. Mas i mas e kontrastenan riba tereno sosial, ekonómiko, edukashonal i di moralidat ta bini dilanti. Mi ta puntra nos polítikonan: Kiko ta e motibu ku no por solushoná e problema di BOPEC i e eks trahadónan, ki ta e argumentonan ku no por; aliviá pobresa, e skarsedat di bibienda pagabel pa pueblo, eliminá e lista ku 1180 petishon pa un tereno istrukturá e kas sosial. E punto kulminante ta ku e Akuerdo Atministrativo ku a pone Bonaire bou di kuratela ta bira visibel. Esaki ta e variante di Sint Eustatius. Mènedjer di programa a frakasá i Hulanda ta bai disidí i e tres diputadonan ta bira manera señor Franco. E spiritu ku ta dualu ta: Hulanda ta pone banda di gezaghèber un eks polítiko hulandes komo komisario i partidonan den Konseho Insular por kuminsá pensa riba e posibilidat ku Knops ta pone Konseho Insular un banda te 2023. Meskos ku Kabul a kai Kralendijk ta bai kai.


text:
BaluArte: De Trupialen
Grupo Cultural Hubenil celebrando 65 aña
ORANJESTAD - Tabata frère Alexius, kende a encurasha su coleganan frère Paulino, frère Antonius y e otro frèrenan, pa lanta e grupo hubenil aki. Te ainda e grupo aki ta existi. Frère Alexius ademas tabata bon amigo cu artistanan hoben Arubiano, kendenan a mira cu bon wowo e posibilidad pa e frère stima aki forma un grupo di canto y musica, pa asina mantene e musica Arubano bibo. E amigonan aki tabata entre otro Padu Lampe, Hubert Booi (d.f.m.), Toti Arends (d.f.m.) y tambe Rufo Wever (d.f.m.). Despues di a experimenta un tempo cu e grupo hubenil, poco poco De Trupialen a bin descubri su mes direccion, esta esun di un grupo cultural, cu ta dedica su mes na preserva y na mes momento promove y divulga e cultura Arubano. E prome idea tabata pa e grupo canta misa hunto cu e coro di e frèrenan, pero e acogida tabata asina grandi, cu poco tempo despues a cuminsa pidi e grupo pa canta na otro ceremonianan oficial tambe. Dos persona cu a yuda frère Alexius hopi e tempo ey cu cantica, tabata Pascuala Maduro y Lennie Coronel.
De Trupialen a haya nan nomber di e parha admira pa hopi hende, pa su elegancia y bunita canto. Y desde nan nacemento na 13 di januari 1953, nan ta biba den curason di mayoria Arubiano como representacion di e bunitesa di nos musica Arubano.
De Trupialen a dicidi, despues di a mira e impacto cu tabatin den comunidad, pa expande su actividadnan. E lidernan encarga cu e grupo, bou guia di frère Alexius, a cuminsa siña e muchanan toca instrumento musical y tambe pa nan hunga comedia. Poco tempo despues e coro tabatin su propio banda musical Los Elegantes. Ademas di comedia e muchanan a haya oportunidad pa profundisa nan mes den teatro, pero tambe den actuacion di obra di poppenkast, cu te awe ta activo y cu a bira masha famoso tanto pa mucha como hende grandi.
E canto di e grupo a hala masha atencion, pero a trece tambe masha discusion, pasobra frère Alexius a tribi den añanan cincuenta pa canta canticanan na Papiamento. Prome biaha cu frère a laga canta cantica na Papiamento den publico tabata na ocasion di ‘Aña di La Reina’. Frère a haya masha hopi critica mes, pero tambe masha hopi elogio.
E prome disco cu De Trupialen a graba tabata un composicion di Rufo Wever y Padu Lampe, ‘Aruba Dushi Tera’, e cancion cu awe, despues cu nan a modific’e, a bira nos Himno Nacional.
Manera cultura tabata desaroya na Aruba, asina tambe tabata e caso cu e grupo hubenil popular aki. Grupo di gaita y sinfonia di boca a haci nan entrada na club. Na final di añanan sesenta festival di canto a cuminsa bin hopi na moda y De Trupialen no a keda ’tras. Tur e gruponan tabata organisa nan mesun festival. Di 1985 te 1991, durante e periodo cu actividad musical den club a para temporalmente, señor Bill Tromp a dicidi di cuminsa cu un grupo di poppenkast y tambe di comedia.
Asina aki a logra mantene un di e actividadnan cultural mas popular di e club na bida. Pero tabata obvio si cu De Trupialen tabatin mester di sosten. Y esaki a bin tambe. Na 1991 a habri e posibilidad pa genera miembro nobo y pa ta exacto dia 27 di september, cu Lem Pieters como director musical y Mario Tromp como su asistente, De Trupialen a cuminsa atrobe cu les di canto. Y no a tarda mucho, pa un biaha mas e grupo hubenil aki gana curason di un generacion nobo di Arubiano. E grupo a produci su prome disco compacto ‘Ora Ubao’ na 1998. Tabata remarcabel cu e padrinonan tabata den persona di no menos cu Padu Lampe y Hubert Booi, kendenan a yuda frère Alexius lanta e grupo 35 aña prome.
Na 1994 e grupo a ricibi e merito como ‘Grupo Musical di Aña’ pa International Artist Event, mientras cu alabes a keda galardona cu e Premio Den Ambiente Junior Award. Un aña despues De Trupialen a ricibi e Premio ‘Mo Tito y Rufo Wever’ y na 1998 a keda reconoci cu un plakkaat di merito di Telearuba. E mesun aña, e grupo hubenil a ricibi otro plakaat di merito, e biaha aki di parti di Minister Lily Beke-Martinez.
Den e 65 añanan di De Trupialen, nan a sa di haci hopi curason den tur skina di Aruba contento cu nan canto, comedia, musica y nan famoso poppenkast. Mester bisa cu nunca e lidernan di De Trupialen a purba di para e actividadnan progresivo di nos hubentud.
De Trupialen ta pa tur cu a forma parti di dje, un luga cu tin alegria. Un luga caminda a nace amistad pa resto di nan bida. Esey tabata y ta sigui ta De Trupialen. Un fuente di alegria, talento y crecemento di nos yiunan pa un bon futuro.
Den e buki BaluArte por lesa y haya sa mas di nos baluartenan cultural di nos pais. Tur esnan interesa den e buki BaluArte por pasa buki na Plaza Bookshop, Van Dorp y De Wit Stores na San Nicolaas y Oranjestad. E prijs di e buki ta 55 florin.


text:
ORANJESTAD – Conviviendo semper cu e colonia Peruano na Aruba, Prome Minister Mike Eman a asisti diabierna atardi na e celebracion di e 196 aniversario di Independecia di Peru. Meymey di musica, baile y alegria, e mandatario a tuma tempo pa saluda y felicita cada persona personalmente. Durante un discurso breve, Premier Eman a enfatisa riba e integracion di e comunidad Peruano y su aporte balioso na progreso di nos isla.
“Ta un gran honor di comparti e dia grandi aki pa Peru,” Minister President Eman a cuminsa na bisa. “Ta un alegria pa wak cu e comunidadnan cu a integra den nos pais ta comparti nos felicidad, pero na mesun momento ta mantene e recuerdonan di nan pais.” Siguientemente Prome Minister a reafirma na e grupo cu cada parti di e progreso di Aruba ta tambe nan progreso ya cu nan ta aporta na e bienestar di Aruba; como tal, nan tambe ta parti di Aruba.
“Ban mantene e derecho grandi cu nos a obtene den ultimo añanan pa trece husticia social,” e mandatario a bisa indicando cu su Gobierno tey pa crea oportunidadnan igual. E programa cultural a keda organisa pa Fundacion Fiestas Patrias Peruanos Aruba na Paseo Herencia y a conta cu presencia tambe di Minister di Integracion Benny Sevinger.
Minister Sevinger tambe a ser invita pa hiba palabra, oportunidad den cual el enfatisa e cualidad di Peruanonan como trahadornan duro. “Cada un di bosonan ta lanta trempan, duna Dios danki y ta bay traha, muchanan ta bay scol y tin esnan cu ta traha na hospital na hotelnan. Nos tur ta parti di Aruba, cu tur dia ta lucha pa e miho futuro pa nos yiunan,” Sevinger a bisa. Na su opinion nos ta biba y traha den union y solidaridad paso hunto nos ta traha riba e futuro cu ta miho pa nos tur.


text:
Señor ta mi wardador, mi’n tin falta di nada
Den cunucu di yerba berde e ta ponemi sosega
E ta hibami na awa trankil,
Pa mi bolbe haña forsa
Salmo: 23
Cu profundo tristesa na nos curason pero conforme cu boluntad di Dios, nos ta anuncia fayecimento inespera di nos ruman y tanta stima:
Justina Navas
*28 september 1932 – †26 maart 2021
Na nomber di su:
Rumanan:
† Martina y † Bruno Boekhoudt- Navas y famia
† Damatuis y † Maria Navas-Koc y famia
† Petra y † Francisco Croes-Navas y famia
† Alecita y † Encarnacion Boekhoudt- Navas y famia
Aquiles Navas
Emilia y † Isidro Boekhoudt- Navas y famia
† Felipe y Ligia Navas-Boekhoudt y famia
† Nicolaas y Monica Navas-Koc
Manera ruman: Rufina Halley
Tur ihanan, sobrino y sobrinanan, primo y primanan, comer y compernan, grupo Magdalena y demas famia
Bon bisiñanan:
Candy y Mena Tromp y famia
Marvin Boekhoudt y famia
Acto di entiero ta tuma lugar diamars 30 di maart na Aurora funeral home di 9’or pa 11’or di mainta, despues saliendo pa Santana Catolico Paradera.
Nos kier recorda cu protocol di DVG ta vigente:
Uza handsanitizer na entrada, tapaboca ta obligatorio
y no ta permiti pa duna man, brasa of sunchi ni aglomeracion


text:
Informashon di ruta
ABC ta hiba abo i bo famia te na bo destinashon deseá! Bo por paga kèsh riba konvoi òf ku SmartPass klik aki pa mas informashon
Un kareda riba e rutanan ku ta kubri e area di siudat i Banda riba ta kosta ANG. 2.00
Un kareda riba e rutanan ta kubri e area di Bandabou, Tera Kòrá, Lagún i Westpunt ta kosta ANG. 2.50
Usuarionan mayor di 65 aña di edat por biaha pa e rutanan ku ta kubri e area di suidat i Banda riba pa solamente ANG. 1.75 i ANG. 2.25 pa rutanan ku ta kubri e area di Bandabou, Tera Kòrá, Lagun i Westpunt. Pa bin na remarke pa registrá pa e SmartPass 65+ redusí, e kliente mester akudí na nos ofisina prinsipal na Buena Vista pa traha e SmartPass. E usuario ta usa e SmartPass pa identifiká su mes tur momentu ku e ta biaha den konvoi. Sin e SmartPass 65+, e pasahero 65+ mester paga e tarifa regular. Registra aki


text:
ORANJESTAD – Gobièrnu a indiká dos sitio pa akohida di refugiado venesolano. No ta konosí unda nan ta keda i pa kuantu refugiado.
Gobièrnu arubano ta hasi misterioso tokante senario, plannan di emergensia i tambe sifra di ilegalnan venesolano. Ademas e instansianan di gobièrnu ta duna informashon kontradiktorio. For di 2005 segun e Ofisina di Kombatimentu di Desaster tin un plan di migrashon masal i entretantu tin un di tres vershon di e plan.
No ta kontestá pregunta tokante detaye pa por determiná kuantu refugiado Aruba por tuma. E Ofisina di Kombatimentu di Desaster ta bisa ku nan no sa pasobra nan ta trata solamente ku e plan i e ehekushon ta den man di diferente instansha di gobièrnu. “Pasobra Venezuela ta ‘hot’ aktualmente ta kere ku tur kos a kambia, pero no ta asina. Nò, nos no por bisa ken ta regla e akohida, sino e plan no ta sekreto mas.”
Senarionan nobo
Despues di a mira e plan sekreto, a bin sali ku a skohe 25 sitio di emergensia pa kalamidat. No ta menshoná e akohida pa refugiado venesolano spesífikamente.
Entretantu a traha senario nobo i a resultá ku polis ta hunga un papel grandi den e promé akohida. Fuentenan den polis ta splika pakiko: “Si nan yega den un estilo manera di Siria, nos sa esaki sigur mei ora delantá. I siudadanonan na tera lo avisá nos komo promé ora e botonan bini.”Despues e refugiadonan ta bai dos sitio di akohida designá.
Unda esakinan ta keda i kon grandi nan ta no ta kla. Ta minister di Hustisia so por duna e informashon aki, pero e ta inalkansabel.
Kontradiktorio
Banda di sekresia tin informashon kontradiktorio tambe. Asina e Ofisina di Kombatimentu di Desaster ta bisa ku no tin un taskforce spesial, miéntras ku despues ta sali ku e ta eksistí masha bon. E tin diferente instansha di gobièrnu aden maner Servisio di Seguridat pa mónitòr e riesgonan.
Tambe e Ofisina di Kombatimentu di Desaster ta bisa ku gobièrnu ta koperá ku NGOnan manera Krus Kòrá. Pero for di 2013 a sali den evaluashon di e plan di kalamidat ku esaki no ta reglá den práktika. Segun e direktor di Krus Kòrá Aruba, Michel La Haye, esaki ainda t’asina. “Nos no tin un akuerdo ku gobièrnu, ke men den e ramo ei tin espasio pa mehorashon.
Krus Kòrá tin espasio di akohida pa 150 hende kaminda 100 di nan mester keda den tènt. “Esaki ta e kapasidat máksimo ku nos por ofresé. E ora ei mester hasi palabrashon si pa nos por partisipá na e planeamentu i e ehersisionan, pa nos por sinkronisá bon pa e kos no bira un pániko.
‘No prepará’
E besindario di Baby Beach na San Nicolas ya pa añanan largu ta konosí pa e playanan kaminda e ilegalnan ta yega ku boto. Gerente Helen di e restorant kant’i laman Big Mama Grill ta bisa ku e ta mira mas venesolano drenta. “E refugiadonan ta drenta tur dia.” Erely Elisabeth ku tambe ta traha na e playa ta bisa: “Nan no ta bini asina masalmente den boto grandi pero nan ta bini si.”
Niun di dos no ta kere ku Aruba ta prepará pa un fluho di refugiado. Helen: “No tin lugá, apénas tin lugá pa nos mes. Ruba semper ta purba yuda. Ma bo no por saka dies man.”
Outor Sharina Henriquez


text:
Human Rights Defense Curaçao
Ta un organisashon yòn independiente ku ta sali na defensa di derechonan humano i libertat di tur habitante di Kòrsou.
HRDefense ta para pa un komunidat Kurasoleño hustu, interkultural i inklusivo den kua ta respetá derecho i libertat di tur habitante.
Nos ta hasi esaki dor di
- Informá refugiado i migrantenan den krísis di nan derechonan.
- Informá komunidat i gobièrnu di Kòrsou tokante protekshon di derechonan di refugiado i embolbí nan den esaki.
- Duna asistensia hurídiko na refugiado i otronan na momentu ku violá nan derecho humano.
- Referí refugiado i migrantenan di krísis pa asistensia den emergensia, asistensia sikososial i fasilidatnan di enseñansa, den sinkronisashon ku organisashonnan sosial.
- Promové konosementu tokante derechonan humano den nos komunidat, gobièrnu i HRDefense partnernan pa medio di training i enkuentronan informativo.
Nos ta ehersé nos mishon den kolaborashon estrecho ku partnernan lokal i internashonal.
Servisio ku Human Rights Defense Curaçao ta ofresé
Nos ta ofresé asistensia via nos Helpdesk òf ta referí na otro partnernan lokal den kaso di Violashon di Derechonan Humano di refugiado, migrante i populashon lokal.
Refugiado i migrantenan ku ta buska protekshon
Tuma kontakto ku nos Helpdesk via info@humanrightsdefense.org of +5999 7880126 / +5999 5676707
Yuda
Bo ke yuda? HRdefense semper ta buska boluntario entusiasmá. Yama +5999 788 0126 òf manda un mail na info@humanrightsdefense.org pa registrá bo mes.
Sostené
Bo ke sostené nos? Bo por depositá bo donashon na atenshon di Human Rights Defense Curaçao number di kuenta 32115205 MCB


text:
DI TRES CUMBRE ‘VIRTUAL’ CU SINDICATO Y GREMIONAN COMERCIAL
Prome Minister Evelyn Wever-Croes
Gobierno di Aruba, den tur transparencia a invita gremionan sindical y empresarial na e di tres cumbre pa hunto den consulta tuma decision riba e negosacion di Hulanda pa e likidacion financiero. E cumbre aki lo ta via zoom y lo tuma luga diaranson 12 di augustus cuminsando 3or di atardi. E encuentro aki por wordo sigui via pagina di Facebook di Gabinete Wever-Croes y via TeleAruba. Di e manera aki, Gobierno di Aruba, na un manera transparente ta haci posibel pa tur hende por sigui e encuentro aki un biaha mas pa asina e informacion yega tur caminda.
Prome cu Covid-19 a dal no solamente Aruba duro, sino tawata un sla mundial na unda cu tur ciudadano di nos mundo a sinti e efecto di e pandemia aki, Gabinete Wever-Croes tawata riba e bon caminda pa sanea e situacion financiero caotico cu a encontra na 2017. Gabinete Wever-Croes a entrega na 2019 un presupuesto cu un surplus di 14 miyon florin. Na 2020, algun dia prome cu entrada di Covid, Gabinete Wever-Croes a entrega un surplus di 40 miyon florin. E ultimo aña cu Aruba a conoce un surplus den su presupuesto tawata na aña 2008, e aña prome cu Gabinete Eman 1. Kiermeen cu e gobierno di AVP niun aña den su 8 aña di gobernacion a entrega un presupuesto cu surplus pero si presupuestonan irealistico y cu deficitnan grandi. Un debe gigantesto. Gabinete Wever-Croes a demostra cu por sanea un situacion financiero malo. Gabinete Wever-Croes por y a logra. Y cu determinacion y sosten di pueblo, lo logra un biaha mas pone Aruba riba e rumbo financiero bek pa asina nos pueblo por sinti alivio cu nos merece.
Covid a cambia rumbo di te hasta paisnan mas grandi cu Aruba. Aworaki nos economia y finansas ta den un estado hopi critico pero e ta temporal. Aworaki nos mester di ayudo. Y esaki ta bay ta e topico principal di e cumbre. Sigui e reunion virtual aki via e canalnan menciona diaranson 12 di augustus pa 3or di atardi.


text: Diadomingo madruga a drenta informe di cu un persona su mes a yega cu herida di un hinca na su curpa y den un situacion serio na hospital, mesora a informa polis cu a presenta na hospital pa asina cuminza investiga kiko lo a pasa. Na yegada di e patruya na hospital a bin compronde cu un persona mes riba su mesun forza a yega tur na sanger den e vehiculo Hyundai Santa Fe A43870 cual e vehiculo ta completamente na sanger. Polis mes despues di varios intento pa comunica cu e victima a logra haya sa cu esaki lo a sosode na un cas na J.G. Emanstraat y despues di esaki e mes riba su mesun forsa a subi auto y a core yega na hospital. Polis a tuma nota di e situacion y a tuma nota tambe di e vehiculo tur na sanger y a avisa pa asina e otro patruya di Oranjestad bay na e sitio pa asina inicia cu e investigacion. POlis a tuma nota di e cantidad di sanger plama tanto paden como pafor di e cas y hasta riba caya como tambe un botter di bebida laga atras. Tanto recherche di distrito 1 como tambe e investigadornan technico y forensyco di polis a ser solicita na e sitio pa e investigacion. Te na e momentonan aki ainda no tin un detencion pero recherchenan ya caba ta riba un pista y un momento of otro lo bay lanta e sospechoso responsable pa e acto aki si acaso e mes no presenta na un di e wardanan di polis. Nos lo sigui informa…….


text:
E reis di Obesidad ta profundo.
Dia 4 di Maart ta dia mundial di Obesidad. Na Mundo 800 miyonhende ta biba cu obesidad. Na Aruba 36% di nos poblacion adultodi 20 aña of mas, ta sufri di obesidad. Esaki ta 1 den cada 3 adulto. Bo tin obesidad na momento cu bo tin un acumulacion abnormal of exceso di vet cu ta forma un peliger pa salud. Un di e metodo mas uza pa determina obesidad ta e Body Mass Index (BMI). Personanan cu ta biba cu obesidad tin mas riesgo pa hayamalesanan cronico manera diabetes (malesa di sucu), malesa di curason y ader y cierto tipo di cancer. Tambe obesidad ta un factor di riesgo pa haya complicacion cu COVID-19.
Hopi ta diacuerdo cu mester haci algo urgente pa baha e cantidaddi persona cu ta sufri di obesidad. Pa por tin un impacto ribaobesidad, nos tur mester traha hunto pa atende cu e diferentefactornan cu por causa obesidad den nos sociedad. Si nossimplifica e malesa di obesidad na un causa so por haci e prevencion y tratamento hopi mas dificil.
Solamente trahandohunto y teniendo na cuente e diferente factornan cu por causa obesidad, nos por combati’e.
Algun factor cu por ta causa di obesidad:
1. Biologia: E curpa humano tin un mecanismo interno cu ta proteha su mes contra morto door di hamber. E mechanismoaki por haci’e dificil pa mantene e peso perdi.
2. Cuminda: Cumindanan ultra-procesa cu bo ta haya awendiarond mundo, ta contribui na aumento acelera di obesidadmundial y tambe na Aruba.
3. Riesgo genetico: Nos genetica ta contribui cu 40 pa 70% di nos chens pa haya obesidad.
4. Acceso na cuido/tratamento: Sin acceso na profesional y cuido adecua, mayoria di persona cu ta sufri di obesidad no lo yega na un peso saludabel y su mantencion na largo plaso.
5. Fasenan di bida: Bida prenatal, adolescencia y adulto jong, embaraso, malesa y medicamento por tin influencia riba bopeso.
6. Marketing: Ta comproba cu propaganda/marketing pa cuminda tin un link cu obesidad.
7. Salud mental: Simptomanan di algun malesa mental y nan remedi/medicina por causa aumento di peso.
8. Drumimento: Falta di soño por stroba e trabou di ciertohormona cu por afecta bo peso, mescos cu un nivel halto di stress.
9. Stigma: Descriminacion di peso y stigma por tin consequencia significativo pa un persona cu obesidad.
Cu otro palabra: Obesidad por wordo causa pa forsanan/circunstancia (otro palabra?) pafo di e persona su control. Factornan biologico y genetico ta un riesgo mas grandi serca algundi nos. Nos ambiente fisico y social tin su impacto riba nosabilidad pa hiba un bida saludabel y ta expone nos na cumindananno saludabel cu ta diseña pa pone nos come mas y mas.
Obesidadta un resultado di diferente factor paden y pafo di nos control.
Pa mas informacion tocante e tema aki por tuma contacto cu IBiSAna 582 4987.
Por bishita tambe e website:
worldobesityday.org
Articulo ta traduci y adapta for di articulo: “The roots of obesity run deep”di website: worldobesityday.org


text:
WEB:
COOPERACION ENTRE GOBIERNO, WEB Y SANTA ROSA TA LOGRA E META DI OFRECE AWA AGRICOLA NA UN TARIFA REDUCI
ORANJESTAD – Recientemente, Gobierno di Aruba y WEB Aruba a firma un acuerdo, pa agricultornan, horticultor y criadornan di bestia, cu ta produci pa un meta comercial na Aruba, por aplica pa haya awa produci na un prijs fiho di Awg 5,50 pa m3 (meter cubico) cu un compra minimo garantisa di 10 m3. Adicional na esnan cu ya ta produci ariba un nivel comercial, cunukero y criador di edad 65+ cu ta registra na Santa Rosa y cu tin un tereno di 400 m2 pa planta, tambe ta bin na remarke pa e landbouwmeter aki, cu un periodo introductorio di 6 luna sin mester registra na KVK. Di e forma aki ta ofrece nan tambe e oportunidad pa nan crea un negoshi chikito di nan proyecto y stimula nan pa registra na KVK pa por sigui haci uzo di e awa di WEB na e tarifa special.
Desde dialuna ultimo, a inicia e proceso di entrega di e documentonan pa cunukero, criador di bestia comercial y 65+ cu ta registra na Santa Rosa y of na KVK. Un logro sigur importante, pa e sector agrario di Aruba, ya cu esaki ta representa un era nobo pa tur esnan cu ta desea di haci un negoshi di nan plantacion of di nan cria di bestia. Esaki lo aporta na sector primario y seguridad di cuminda local.
Proceso di preparacion
Despues di un periodo di preparacion, finalmente e cunukeronan por ricibi nan documentonan pa por ricibi e awa na un tarifa reduci di WEB. A haci un cita cu tur esnan cu ta bin na remarke pa e tarifa special y finalmente dialuna y diamars ultimo, un team di WEB Aruba y Santa Rosa a atende cada productor, dunando tur splicacion encuanto e proceso, e reglanan pa uzo di e awa y finalmente nan a ricibi nan carta di aprobacion di Santa Rosa. E carta di aprobacion aki ta un di e condicionnan pa por bini na remarke pa e tarifa reduci di WEB. E alegria y aprecio pa e incentivo aki pa stimula e sector tabata obvio y ta spera cu mas cunukero 65+ di plantacion activo ta registra na Santa Rosa y aplica pa ricibi nan carta di aprobacion.
E prome grupo
E prome grupo cu a ricibi nan carta na Santa Rosa, ta entre otro sr. Rosendo Koolman, sr. Urbano Rasmijn, sr. Timoteo Martijn, sr. Franklin Boekhoudt y sr. Mario Britten. Tambe a entrega carta na companianan agrario cu ta produci na un escala mediano of grandi cual lo aporta na engrandece e sector agrario di Aruba y stimula studiantenan local pa nan scoge un carera den e ramo importante aki.
Rekisitonan
E cunukero mester tin un percela di tereno cu un superficie di por lo menos 400 m² cu ta totalmente destina pa agricultura, horticultura of cria di bestia y mester ta registra den e registro di Camara di Comercio y industria. Sea cu e cliente tin un conexion di awa caba di WEB Aruba of no, e lo mester aplica pa un meter cu tarifa reduci cu ta exclusivamente pa propositonan di agricultura, horticultura y cria di bestia commercial. Ademas, e meter special aki ta mara na e condicionnan di entrega di awa potable na Aruba door di WEB Aruba.
Pa por bin na remarke pa un meter cu tarifa reduci, e agricultor mester ta registra na DLVV y mester aplica na Santa Rosa cu su registro valido di KVK, como cunukero, criador of apicultor. Ademas, criadornan di bestia mester tin un carta di aprobacion di Departamento di Salubridad Publico. Na momento cu registra, e agricultor, horticultor of propietario di bestia, mester presenta copia di su contract di huur di e tereno of titulo di e propiedad hunto cu un identificacion valido pa e por ricibi su carta di aprobacion. Unabes cu e ricibi su carta di aprobacion di Santa Rosa y/of di Departamento di Salubridad Publico, e por aplica pa e meter special na WEB, pa medio di e formulario di contacto riba www.webaruba.com. Un otro opcion ta cu e cunukero por pidi Santa Rosa pa manda WEB e informacion y WEB lo haci un cita cu e cliente. Solamente via cita por aplica pa un meter cunukero na WEB.
Pa cualke informacion of pregunta, por manda un e-mail na info@santarosa.aw of por yama
585-8102.


text:
Triple A Abogadonan – Willemstad – Curacao
Manera probablementa ya ta konosí p’abo, “triple A’ of ’AAA’ originalmente tabata referí na e kualifikashon dim as haltu pa solvensia, duná na institutonan finansiero manera banko i kompanianan di seguro, meskos k una estadonan nashonal.
S inembargo, awendia e kualifikashon aki no ta referí únikamente na e implikashon financiero di e palabra, pero tambe e tin un konotashon mas amplio i general. E ta referí na e estandarto di mas haltu di kalidat en general.
Den duna servisio legal na nos klientenan, nos di Triple A Attorneys de fakto ta apliká e standardnan di mas haltu. Esaki ta posibel, ya ku nos tim ta konsistí di profeshonalnan hopi kompetente ku un disposishon dediká i pro-aktivo.
Konosementy, eksperiensia, dedikashon i integridat ta e kuater puntonan di lansa di Triple A Attorneys. Esaki ta konta riba e arena huridiko, pero tambe pafó di esaki, ya ku nos abogadonan di Triple A Attorneys ku sumo plaser ta pensa huntu ku b opa yega na solushonnan praktiko i benefisioso p’abo. Bo por spera di nos Abogadonan Triple A, ku nos lo bringa pa e miho resultado p’abo.
Tur nos abogadonan di Triple A Attorneys ta miembro di Balie di Korsou i Orden di Abogadonan i komo tal, nan ta kualifiká pa praktiká lei den territorio di Karibe Hulandes: Aruba, Boneiru, Korsou, Saba, Sint Eustatius i St. Maarten (Anteriormente Antias Hulandes).
Triple A Attorneys ta duna servisio na kompanianan, gobiernnan i personanan particular riba tereno local i internashonal. Triple A Attorneys ta hiba un praktika legal amplio i ta spesialmente aktivo riba e tereno di solushon di konflikto, lei empresarial, lei finansiero i fiskal.


text:
Kralendijk – Djárason, 2 di yüni, Kuerpo di Bombero Hulanda Karibense (BKCN) a pone atenshon na e aniversario di 20 aña di kuater di su trahadónan. Albertico Rosaria, Xedro Wever i Jairo Cornelis, tur a kumpli 20 aña di servisio na brantwer Boneiru riba promé di yüni. Nadyr Francees a alkansá e hubileo aki kaba for di promé di mei di e aña aki. Komo ku dor di e medidanan di corona, un selebrashon festivo no tabata posibel anteriormente, a duna tur e kuater koleganan atenshon pareu den e kazèrne di brantwer na Kralendijk. Otorgamentu en realidat di medaya i festividatnan lo tuma lugá mas lat den e aña aki. BKCN ta gradisí e kuater koleganan pa nan empeño pa aña nan largu.
Post Views:
12


text:
Imershón ta un konsierto íntimo bibu ku ta involukrá publiko na e músika, kultura i historia di Kòrsou.
E kompositor i perkushonista Vernon Chatlein ta krea su mes komposishon musikal kontemporánio ku fragmentonan di pasado, ku e propósito di duna un toke na nos pasado, nos lenga i tur su magia; den su propio palabra tur esakinan ta “Quadraphonic Surround Sound”
E kolekshon archivá Zikinzá ta e resultado di e largu i intenso kolaborashon di e Pastor Misionero Paul Brenneker i e artista literario i antropólogo di Kòrsou “Ompi” Elis Juliana. Nan a graba anékdota, kuentanan i kantikanan di kultura Afro-Kurasoleño den añanan 1950 i 1960. E kolekshon di Zikinzá ta forma e base di tur e komposishon musikal di Imershón.
E estreno a tuma lugá na e bunita Aula di Habaai dia 23 di yüli 2021.
Tambe tabatin presentashon na Landhuis Bloemhof i Kas di Pal’i Maishi.
E delaster presentashon ta dia 29 di yüli 2021 na
Gelaria Alma Blou 6or di atardi.
Sigui e link pa e intrevista di Morgan Isenia ku Vernon Chatlein.
I e link aki pa e konsierto ku a tuma luga na Kas di Pal’i Maishi.


text:
Dialuna mainta pa 8:30 na Corte lo tuma luga e hoorzitting riba e caso di Sr. Jan de Ruijter contra Minister di Enseñansa Sra. Michelle Hooyboer-Winklaar. Sr. de Ruijter ta 100% sigur cu e lo gana su caso.
Ministerio Publico na prome instancia a dicidi pa pone den buki di olvido (“seponeer”) e keho di Sr. de Ruijter contra minister Hooyboer-Winklaar den e caso di EnsureToStudy. Segun Sr. de Ruijter, esaki lo ta perhudicando un cantidad di studiantenan na Hulanda.
Contra e decision pa “seponeer” e caso, sr. de Ruijter a entrega un keho na Corte, locual awor tin como resultado cu Corte, esta e “Gemeenschappelijk Hof van Justitie”, a revoca e “seponering” y asina lo trata e caso (keho).
Preparacion
Pa loke ta e parti di preparacion, ayera Sr. de Ruijter tabata preparando su mes bon pa e hoorzitting di dialuna. Aunke cu e tin conocemento di e caso, asina mes e ta prepara su mes bon pa asina e por presenta esaki dilanti hues. “Mi ta 100% sigur cu mi lo gana e caso,” el a bisa Bon Dia Aruba.
E ta kere cu minister Hooyboer-Winklaar mester haya un straf pa cu esaki. A puntra Sr. de Ruijter si awor e tin mas prueba pa acusa minister. E ta indica cu e tin su pruebanan, pero e no lo mustra esaki prome cu e hoorzitting di dialuna. “Despues di e hoorzitting mi lo papia riba e caso,” el a termina bisando na Bon Dia Aruba.


text:
Nos ta den e siman final di Olimpiada Escolar 2014 organisa pa IBiSA, y den diferente disciplina di deporte e weganan final ta tumando lugar. Den Centro Deportivo Libertador Betico Croes na Sta. Cruz, e schoolnan di Enseñansa Avansa cu a clasifica pa final den volleyball mucha muher a enfrenta otro pa mira cua ta e school cu ta titula campeon. E schoolnan cu a pasa pa hunga ta: EPB San Nicolas, Colegio San Nicolas y John Wesley College tambe di San Nicolas. Den e prome wega a enfrenta otro John Wesley College y EPB San Nicolas, cual wega a resulta yen di accion y emocion cu a bay ful 3 set. E prome set tabata 25-20 na fabor di EPB San Nicolaas. Den e di dos set, e hobennan di John Wesley College ta reacciona y ta gana cu e score di 25 pa 23. Den e ultimo set ambos school a duna lo maximo pero tabata EPB San Nicolas ta logra e victoria cu score di 15 pa 12. E di dos wega a bay entre Colegio San Nicolas y John Wesley College, cual wega a bay relativamente rapido. Den dos set sigui e hobennan di Colegio San Nicolas ta logra gana cu score di 25-8 y 25-13, di forma cu nan ta pasa pa hunga e ultimo wega pa e titulo di campeon. Colegio San Nicolas tin varios aña ta logra e titulo di campeon den volleyball mucha muher, tanto durante e campeonato regular di ‘Deporte Escolar’, den e competencia ‘Interinsular’ pero tambe durante ‘Olimpiada Escolar’. E wega decisivo tabata entre e hobennan di EPB San Nicolas y esnan di Colegio San Nicolas. Ambos school a duna un tremendo bataya riba cancha, dunando e wega hopi accion y emocion. Finalmente ta e hobennan di Colegio San Nicolas ta sobresali y ta gana den dos set sigui cu scorenan di 25-16 y 25-12. Cantando di alegria Colegio San Nicolas ta celebra otro victoria y un titulo mas riba nan nomber. Den e competencia di volleyball mucha muher den ‘Olimpiada Escolar 2014’ pa schoolnan di Enseñansa Avansa ta keda na di tres lugar John Wesley College y e hobennan ta ricibi nan medaya y trofeo. Mientras cu na di dos lugar ta finalisa EPB San Nicolas, cu tambe a ricibi nan medaya di plata y nan trofeo como sub-campeon. E titulo di campeon a bay indiscutiblemente pa e hobennan di Colegio San Nicolas cu ta ricibi nan medaya di oro y e trofeo di campeon.
“Bale la pena” videoclip a wordo lansa!
January 29, 2021 0
ART EXHIBIT- Soca Art- Raise your voice!
January 15, 2021 0


text:
Gran majoría di nos komo
ser humano, ta pasando diariamente den un fluho konstante di diferente pensamentu
i emoshonan. Esaki ta konta mas aún awor ku nos
ta den e gara di Covid 19.
Emoshon ta nos kompas interno. No tin emoshon malu ni bon, emoshonan tei pa guía. Nos tin ku atende ku nan i no neglishá, reprimí ni suprimí nan, pa nan no kausa efektonan negativo despues ku ta inesperá.
Emoshonan por
ta un insentivo pa nos desarojá e potenshal inlimitá ku kada un di
nos tin komo persona.
Nos ke yudabo den
desarojá esaki, dor di ofresé bo un
“personal journey” di 15 siman.
Den e 15 simananan aki nos lo sinjabo:
- maestría di bo emoshonan;
- kon di deshasí di emoshonan atrapá;
- biba un bida mas intenshonalmente;
- skucha bo intuishon mas mihó pa asina bo por ta mas kreativo i
- kon
di laga loke bo a sinja bira un kustumber i transformabo komo persona.


text:
Contribucion di ex lider di MEP Nel Oduber na 50 aña di existencia di MEP Parti 2
SACE
Fuera di e claridad riba tereno di structura estatal nos a realisa e reapertura di e refineria, a negocia un descuento di 100 miyondollar cerca SACE di e problemanan di e debenan di garantia di e 3 hotelnan (Beta, Ramada, Plantation) cu nan construccion a fracasa y SACE a bay Corte Internacional na Hulanda y a gana e caso. Nos fuera di e descuento a logra na paga 55 miyon dollar cash y pa paga den 15 aña e resto cu interes hopi abao.
Sector turismo
Un desaroyo importante economico cu den e sector turismo mi a realisa tabata di trece Marriott, Ritz Carlton, Radisson, Golf Course y hotel pa Divi den e proyecto “Divi Links”, Westin etc. y a yuda pone placa di gobierno pa por a termina Hyatt Hotel. Tambe pa nos aeropuerto cu tabata perde placa, na 2001 nos a trece Schiphol Group.
Empleadonan Publico
Un otro logro importante tabata pa e empleadonan publico. Na 1985 e empleadonan publico a entrega 7¾ - 8½ % di nan salarioy na 1990 nos a debolbe nan e parti aki. Tambe tabatin un desigualdad y descriminacion entre hende homber y hendemuher, e solteronan den gobierno, unda un hende casa tabata gana 20% mas cu nan na salario. Tambe gobierno tabatinarbeiders, werksters y serveersters cu no por a bira ambtenaar, no por a bay den vaste pensioengerechtigde dienst, no por a bay ambtenarenrechter y tabata gana hopi menos cu e ambtenaarnan. Na 1990 nos a negocia cu e sindicatonan y a elimina tur esakinan. Desde e aña ey nan tin e mesun derechonan. Un otrologro grandi – fuera cu a aumenta e vakantieuitkering – a duna e Bashi premie, Gelijk bedrag y e compensacion na 2008 di 105 florin pa costo di bida pafo di salario.
Gradicimento
Mi por bisa cu mi ta sinti mi como Arubiano sumamenteorguyoso como yiu di e tera aki di por tabata 36 aña activamenteden MEP y 25 aña lider di MEP, cu a participa na nada menos 14 eleccion, cu otro palabra 14 vez riba lista, 7 bes como lider y a pone MEP den 4 gobierno.
Mi ta hopi agradecido na tur e lidernan di bario, coleganan cu a subi lista hunto cu mi ora mi a traha 7 lista, tur e directivanan, comision di hubentud y di dama y mi no por lubida nosmilitancia cu tabata t’ey pa mi ki ora tabata necesario.
Mi ta kere cu nos logro mas grandi ariba tereno politico tabata ora dia 28 september 2001 pa prome vez den Reino Hulandes un partido a haya su so den un eleccion un mayoria y mandato clarocu 12 di e 21 asientonan y pa falta di algun voto 13 asiento. Fuera di esey a ripiti e mayoria 4 aña despues den eleccion di 23 di september 2005 cu 11 asiento.
Awe mi kier a gradici tur cu a yuda mi pa por tabata lider 25 añadi e 50 añanan di MEP. Muy en particular mi a pone record como lider y candidato di haya 1/3 parti di e electorado na un urna electoral manera na e Scol na Kadushi Largo, SintJanschool, unda mi tabata ricibi 318, 366, 375 voto y MEP comopartido tabata saca 777 y 849 voto nos so como partido na un solo urna. Siribana ta e lugar caminda mi a nace, crece y cu a sostene mi grandemente, un palabra awe atrobe di gradicimentopa boso sosten masal. Danki tambe na mi señora Glenda y yiunan Glenson, Danguillaume y Nelson Jr.
E tres lidernan di MEP
MEP den 50 aña a conoce 3 lider so:
1. Su fundador, estadista grandi Betico Croes dfm, 9-2-1971 te31-12-1985 activo y a keda lider te 26 november 1986.
2. Nel Oduber oficialmente 8-3-1987 te 28-8-2011. Despues di a ricibi 6320 voto den e eleccion 2009, mi a retira despues di eleccion y a pasa mi asiento den parlamento pa un dama hoben.
3. E di 3 periodo den MEP su 50 aña ta desde 28 augustus 2011 pa sra. Eveline Wever Croes, periodo cu e mes lo por conta suexperiencianan ya cu mi ta afo di ta activo como politico.
Cantidad di votonan y lemanan di campaña
Na urna electoral na Kadushi Largo MEP tabata haya: 777 voto(6 jan. 1989), 849 voto (28 sept. 2001), 783 voto (23 sept. 2005), 681 voto (25 sept. 2009).
Lemanan (Slogans) durante mi liderazgo: Un futuro briyante pa un y tur (6 jan. 1989), Un pueblo Orguyoso (8 jan. 1993), Aruba den un Desaroyo Real (29 juli 1994), MEP, e Solucion (12 dec.1997), Ordo y Prosperidad (28 september 2001), Nos si por mas pabo (23 sept. 2005) y MEP, Nos Futuro (25 sept. 2009).
Pabien MEP, su lider, candidatonan, directivanan, Forsa Femenino Grace, Comision Hubentud HOT y muy yen particular su lidernan di bario, militancia y tur su votadornan. Danki Betico kende a funda MEP hunto cu otronan. Historia ta mustra nos cu nos a cuminsa 50 aña pasa cu 7 asiento den e prome eleccion y te awe nunca den ningun eleccion nos a hayamenos cu 7 asiento den e 16 eleccionnan cu MEP a participa.Hopi partido despues cu nan lider grandi a fayece a bay na 0 of 1 asiento, pero danki na e nucleo di militancia di MEP nos por a cumpli 50 aña dia 9 di februari 2021.


text:
Detayenan adishonal proponé pa loke ta trata restrinshon di tráfiko aéreo for di Oropa kuminsando 15 di mart 2020
Detayenan adishonal proponé pa loke ta trata restrinshon di tráfiko aéreo for di Oropa kuminsando 15 di mart 2020
Geplaatst op 14 March 2020 dor di Ministerio Asuntunan General i Promé Minister
Ta trata e operashonnan di KLM, TUI i Condor
- Ta sera Hato pa tur tráfiko aéreo for di Oropa for di dia 15 di mart te ku próksimo aviso.
- For di un bista operashonal i uso efisiente di tripulashon, KLM i TUI a duna di konosé di ke bula preferibelmente segun nan skemanan normal.
- Konforme desishon di Konseho di Minister, no por tuma pasahero for di Oropa, ku eksepshon di spesialistanan médiko, enfermeronan i otro profeshonalnan ku tin ku akordá.
- Gobiérnu di Kòrsou a disidí ku tur residente di Kòrsou (ingezetene), ku tin nan pasashi pa regresá for di Oropa, por haña e oportunidat pa bini bèk. Lo keda evaluá esaki diariamente.
- Tur pasahero ku ke biaha di Kòrsou bai Oropa, por hasi esaki segun e buelonan regular. KLM i TUI por lo pronto ta sigui ku e buelonan normal ku e numbernan di buelo regular.
- No tin prueba ku e vírùs por pega via di karga, pues no tin nodi di para buelonan di karga.
- Buelonan rumbo pa Amsterdam – Boneiru/Aruba – Kòrsou ta keda tuma lugá nòrmal. Pasaheronan for di Boneiru/Aruba ku ta bai Amsterdam via Kòrsou, ta keda den avion i no ta pasa via tránsito na Hato.
- E medidanan proponé ta keda na vigor te próksimo aviso!
- Mester traha un akuerdo ku Winair/Air Antilles i Aruba Airlines pa no tráfika pasaheronan for di Oropa ku Aruba Airlines, Winair i/òf Jetair pa Kòrsou.
Awe, djasabra dia 14 di mart, durante e seshon informativo di e último desaroyonan rondó di Kòrsou i Corona vírùs di tur dia mitar di 12 di mainta, ta splika e desishonnan aki mas ekstenso.


text:
Bo tin algun pregunta? Klek riba e siguiente link.Tuma kontakto >
Publiká riba 1 March 2018
Willemstad – “Sera konosí ku Ministerio di Finansa”, ta un produkshon di Ministerio di Finansa ku e meta pa presentá komunidat kua ta tur e instanshanan ku ta forma Ministerio di Finansa i asina komprondé e ministerio mihó. Den e produkshon aki tur hefe i direktor di sektor di departamentunan i direktor di servisio i kompania privá di gobièrnu ku ta forma Ministerio di Finansa, ta presentá responsabilidat i tarea di nan respektivo instansha. Tambe nan ta kompartí kiko ta nan kompromiso ku e instansha i pais i kiko ta dos di nan reto, den konteksto di logro, pa 2018.
E produkshon lo pasa na e plantanan di televishon riba siguiente dianan:
Resientemente Minister di Finansa sr. Kenneth Gijsbertha a organisá un enkuentro ku e grupo aki ku e meta pa nan kompartí ku otro kiko ta loke nan ke logra den 2018 i kiko ta kontratempu ku nan tin pa atendé. Na e okashon aki tambe nan a haña chèns di mira e produkshon “sera konosí ku Ministerio di Finansa” ku práktikamente nan tur a partisipá den dje.
Ta promé biaha ku un Minister di Finansa a trese tur hefe i direktor di instanshanan ku ta forma Ministerio di Finansa den un enkuentro. Durante di e enkuentro e hefenan i direktornan a aploudí e inisiativa pa motibu nan a bin den kontakto ku otro i nan a mira kaminda nan por duna otro asistensha pa solushoná kontratempu i den otro kaso koperá ku otro pa fortifiká funshonamentu di Ministerio di Finansa. Tantu Minister komo e representantenan di e instanshanan ku ta forma Ministerio di Finansa ta di akuerdo ku mester tin e tipo di enkuentro aki ku regularidat.
E siguiente paso pa sera komunidat konosí ku Ministerio di Finansa lo tuma lugá riba retnan soshal. Kuminsando djabièrnè 2 di mart lo kuminsá pone riba retnan sosial e vershon individual di kada hefe i direktor di e respektivo instanshanan ku ta forma Ministerio di Finansa kaminda nan ta papia di responsabilidat i tarea di nan respektivo instansha, kiko ta nan kompromiso ku e instansha i pais i kiko ta dos di nan reto, den konteksto di logro, pa 2018. Por mira e vershonnan individual riba website di gobièrnu, página di facebook, di Minister di Finansa Kenneth Gijsbertha, website I página di facebook di e respektivo instanshanan ku ta forma Ministerio di Finansa.
Informashon pa kompañá potrèt di grupo:
d.r.p.d. sr. Gino Campbell di Curaçao Gaming Control Board (GCB), sr. Joseph Solingen di BAB, sra. Lisa Rodriguez di Asuntunan Fiskal, sra. Evelyn Kruithof-Bor di Algemeen Pensioenfonds van Curaçao (APC), sra. Jamila Isenia di Inspectie der Belasting, sra. Jaqueline Drenthe di Landsloterij, sr. Paul Soethoudt di Ministerio di Finansa, sra. Lysette Melfor di Ministerio di Finansa, Minister Kenneth Gijsbertha, sra. Leila Matroos-Lasten CBCS, sra. Solange Lopez di FIU (antes MOT), sr. Alfonso Trona di Landsontvanger Curaçao (ontvanger), sra. Soraya Pols-Strick di Douane Curaçao (Douana), sr. Donald de Palm di Stichting Bureau Toezicht en Normering Overheidsentiteiten (SBTNO), sr. Javier Samson di Fundashon Wega di Number Kòrsou(FWNK), sr. Dylan Calister di OBNA i sr. Geomaly Martes di Stichting Overheidsaccountantsbureau (SOAB).
D.r.p.d. Kolaboradonan di gabinete di minister sra. Vanessa Gijsbertha, sra. Tatjana Brazil, sra. Shaerelin Valks, sr. Theo Caris i sra. Liza-Minelly Crichlow-Henriquez.


text:
Yazzer G - Preparashon (Intro)Song Rating: 9.10/10
Song lyrics:
[Verse 1: Yazzer G]
Diesocho bro, dos van, dos extra auto
Seis kuchu, dos-tres balki recht pa vouw bo
Sinku mati, 24/7 ku machete
Kuater di nan tin kos leve pa bo bebe
Dos .357, dos .45
AK.47 ku dies bleki pitu
Nuebe .38, tres 9mm
Dos Glock 16, un di nan ta dimi semper
Shotti pesnan ku play tough
Bazooka in case of
Un extra laptop pa si dimi crash
Kuater CD di Yazz
Ocho paki vloei, sinku styli hoei
Diesnuebe kitten-pak, diesnuebe handschoen
Diesnuebe Bivak muts, diesnuebe [?]
Binti flashlight, ku binti vest Nike
Binti kets Nike, si sobra ta pa bin un next time
Derota bo gai, mehora bo rhymes mati, ken no sa bo style?
Ta dos bo tin, sea bo ta renoba of bai
Stoi hode sin saka sh**
Solisita pa diss, anto ora e bira beef bo ta kore mi tras pa fix
No bai stance, ku mi ta riba puppy-love of lucky shot no
Mi tin gun di cock choc shotti prop bala hanchu manera dopi boteri pop shock bo body STOP
Bo sa bon bon tio tey
Letranan na stock mane ta mi ta bibliotheek
Sera smul pa mi bin bedei
Hinka bo f**ing speakernan G, ta fiesderij
Mi ta spit, f** schrift
Mi ta skibi den top
Bibe Hip-Hop
Si, gai fresku su fin
Mi nivel ta den shelu kon bin?
Di bo den un glijbaan, kaimentu so tin
Date of text publication: 16.01.2021 at 04:43
Other top songs:


text:
WILLEMSTAD.- Den un komunikado di prensa Movementu Futuro Kòrsou (MFK) ta splika ku nan ta kondená e suseso di ayera den Staten. Manera ta konosí miembro di MFK Jacinta Constancia a pasa parlamentario Giselle Mc William un wanta den kara di.
Den un komunikado na nòmber di direktiva di MFK i su lider, i manda dor di sekretario general Sithree van Heydoorn ta bisa e siguiente: “Pa medio di esaki direktiva na nòmber di hinter e organisashon di MFK ta diskulpa su mes públikamente ku sra. Giselle Mc William i tambe ku pueblo di Kòrsou. Agreshon físiko di kualkier persona na un otro no ta karga aprobashon di nos organisashon i nos ta kondená esaki.”
Lider di MFK Gerrit Schotte ayera a splika ku “mester tin sierto límite na e manera ku nos ta hasi polítika na Kòrsou. Un di e límite ta, pa kuminsá, nos famia. No mishi ku famia di otro. No mishi ku yunan di otro. No atendé ku yunan di otro. No atendé ku famia. Den prensa nan a insinuá ku mi yu a bende droga na skol. Esaki tabata den media di komunikashon. E punto ta ku awe nos ta den situashon kaminda nos ta kreando un situashon den polítiko ku ta indeseabel.”
Schotte a sigui di bisa ku e ta komprendé ku nan a ‘touch’ un herida di Constancia. Schotte a splika ku e tabata será pa algun dia tambe. E ta komprendé ku ora Mc William a menshoná e detenshon di Constancia e ta algu fèrfelu.
Segun Schotte Constancia no a kontrolá su mes i na mesun momentu a mara konsekuensia na esaki.
Bron: Extra
Jacinta Constancia a distansiá for di parlamento
WILLEMSTAD.- Parlamentario Jacinta Constancia djis despues di e agreshon den sala di parlamento, a bisa di ta distansiá su mes for di parlamento.
Jacinta su reakshon despues di e insidente den parlamento a bisa ku tin hopi manipulashon i ta hasi uso di palabra ku ta hasi doló na hende.
Jacinta a bisa ku tin un proseso (red:Investigashon di mondkapjes ku ta involukrá eks kasá di sra. Constancia. I e echo aki a sosodé ora sra. Constancia tabata minister di salubridat den 2010-2012. Sra. Constancia a kai será den e investigashon aki) ta tumando lugá.
Mas aleu e parlamentario a bisa ku for di siman pasá el a papia ku sra. Giselle Mc William pa stòp di papia riba asuntu di mondkapjes, pasobra esaki ta hasié doló.
“Mi tabata den kantina i ta tende Giselle ta papia. Mi a sali i e kos a sosodé. Ora mi top’é personalmente lo mi pidié despensa pa loke mi a hasi. Mi no sa kiko a drenta mi, kisas emoshon a hunga un ròl”.
Mas aleu Constancia a bisa ku el a papia ku su partido i ku e ta distansiá for di parlamento i duna espasio pa e trabou den parlamento por sigui. tambe el a bisa pa evitá ku ta kore kampaña ku loke a sosodé.
“Mi ta lamentá loke a sosodé. Hende ta bisa ku wak e el a drenta iglesia. En bèrdat mi a drenta iglesia, pero e kos ta hasi doló”. Mi tambe ta hasi polítika, pero nunka ta hasi polítika personal”. Jacinta a bisa ku e tambe lo entregá keho pa agreshon verbal.
Presidente di parlamento sr. Gilmar “Pik” Pisas tambe a reakshoná mesora indikando ku e no por a antisipá loke ta bai pasa.
Den deklarashon pa media el a bisa ku e reunion tabata bai den bon esfera, kosnan a drecha. E ta lamentá loke a sosodé, pasobra Jacinta ta su kolega di partido, su amiga i no por a imagin’é loke a sosodé.
“Algu a sosodé den parlamento. Komo presidente mi ta wak kon pa drecha e situashon p’esei mi a ‘schors e reunion. Mi ta wak pa otro siman e reunion por sigui. mi ta wak kon ta bai hasi. Pero mester keda riba e “issue” i stòp di ta personal. Doló tin di fria entre tur dos banda”, Pisas a indiká.
Bron: Extra
Naschrift KKC
Commentaar Gerrit Schotte direct na het incident


text:
Ademir Paesch, 9 aña, a celebra su Prome Santa Comunion cu su mama Mirella y tata Dolfy, ruman muhe Leandra, tianan, omonan y welanan na Amazonia, unda el a ricibi su invitadonan cu un sonrisa, dunando nan un man firme, pa un fiesta cu a sigui despues di su Prome Santo Sacrificio di Misa na Misa Santa Anna. Dayne Fernandes-Pedra, 8 aña, a celebra su Prome Santa Comunion cu mama Lorena Maldonado y tata Jose Fernandes Pedra, rondona pa henter su famia extendi, cu un fiesta di cena despues di su Prome Santo Sacrificio di Misa na Misa Santa Anna. Esaki ta e temporada di Santa Comunion riba e isla y Amazonia ta e luga preferi di fiesta pa celebracionnan di famia cu pa hobennan ta marca e cuminsamento di nan bida religioso.
“Bale la pena” videoclip a wordo lansa!
January 29, 2021 0
ART EXHIBIT- Soca Art- Raise your voice!
January 15, 2021 0


text:
ORANJESTAD ― Diaranson atardi Minister di Turismo Sr. Dangui Oduber tabata tin e placer pa honra un di Aruba su bishitante amigabel y loyal cu un reconocimento di embahador di bon buluntad. E reconocimento aki di “The Goodwill Ambassador” semper ta keda presenta pa e minister di turismo como un toke di aprecio pa bishitantenan cu a bishita Aruba pa 40 aña of mas consecutivamente.
E honrado reconoci como e embahador di bon boluntad a bay pa sr. Peter Smith kende ta bishitando nos isla pa 43 aña den manera consecutivo.
Peter a menciona cu e ta stima nos isla masha hopi mes, especialmente pa nos solo cu ta briya henter aña, nos playanan blanco, nos gastronomia, e seguridad y nos hendenan caluroso y amabel.
Minister Dangui Oduber tabata encanta pa por a presenta e certificado aki na sr. Smith hunto cu algun regaldo pa yame danki pa a scohe Aruba como su destinacion faborito y su cas lew di cas pa mas di 4 decada.


text:
Geplaatst op 07 September 2017 dor di Ministerio Tráfiko, Transporte i Planifikashon Urbano
Willemstad – Trabounan nesesario, na viadùkt A.A. de Lannoy- Willems Boulevard for di Arubastraat bai Koningin Julianabrug direkshon di Punda, ta sigui. Outomobilistanan lamentablemente mester tuma e fin di siman aki tambe un ruta adaptá. Riba dianan 2 i 3 di sèptèmber, e kaminda bou di e viadùkt menshoná ta será pa tráfiko entre 8’or di mainta i 5’or di atardi.
Pa por yega na nan destinashon, tráfiko ku ke bai den e direkshon di Punda i ku normal ta pasa bou di e viadùkt di Arubastraat, mester sigui e diferente bòrchinan ku ta duna un guia na kon pa kore. Pa bai direkshon di Punda biniendo for di Saliña, na lugá di kita for di brùg pa baha bai na Otrobanda, mester sigui bai e lusnan di tráfiko na Seru Dòmi i hasi un ‘u-turn’ pa bai bèk i kita for di e kaminda pa por drenta Otrobanda.
Un parti di e trabou ta tras di lomba kaba i den e fin di siman aki Betonbouw ta bai sigui ku algun trabou mas riba e viadùkt. E trabounan ta andando pa algun tempu kaba den fase. E ta tuma tempu pa motibu ku ta trata di un renobashon struktural i duradero. Ora ta kla ku e viadukto na Arubastraat, ta sigui ku esun na Skalo.
Kontratista Betonbouw NV, Obra Públiko i polis tékniko ta pidi públiko pa tene kuenta ku e trabounan i adaptá nan ruta durante di e trabounan di mantenshon. Ora no ta nesesario pa sera e kaminda kompletu, ta habri sikiera un via. Ta pidi outomobilistanan pa tene kuenta ku personal i material di renobashon ora ta trafiká den besindario di e viadùkt.


text:
Booshi Wever di UPP a sinti e necesidad di dirigi un carta na sindicatonan di Aruba p’asina atende cu e preocupacion pa parti di e contenido di e landspakket cu ta na caminda, pa loke ta trata flexibilisacion di e leynan laboral y tambe esun di LTU.
Pa hopi tempo UPP como partido pafo di Parlamento, a bin ta denuncia corupcionnan y mal gobernacion aki na Aruba, y a mustra constantemente cu si nos no para e cosnan aki Hulanda lo mete mas directo den nos asuntonan.
Mientras tabata colga un menasa continuo di metemento di parti di Hulanda, pasobra nos Gobiernonan desde 2013, cu e Witte Donderdagakkoord, te n’e Acuerdo di 22 november 2018 no a sa di cumpli, cu loke nan a combini. Y e crisis di Covid-19, a duna Hulanda e oportunidad perfecto pa obliga Aruba acepta su condicionnan, p’asina por a haya placa fia. Placa cu sigur tabata necesario pa mantene Aruba riba pia, pero cu si nos a sa di cumpli cu nos palabracionnan, si nos a bin cu bon gobernacion y cu si nos a traha dam warda awa, Hulanda lo tabatin otro postura pa cu nos. Asina aki Hulanda a logra di impone awor un COHO, RAFT y un Landspakket, cu ta mina grandemente nos autonomia.
Pa loke ta Landspakket, por bisa cu parti grandi UPP por biba cu ne, siendo cu ta metanan cu UPP pa hopi tempo a bin ta atende riba nan.
Loke si UPP ta contra, t’e parti di flexibilisacion di leynan laboral, unda cu ta bin cu e concepto di “hire and fire”, mientras ta propaga tambe pa cambia nos LTU y haci entrada di trahadornan di afo mas flexibel.
Di e ultimo aki caba e flexibilisa un parti pa Hulandesnan Europeo, pero cu tambe alfinal lo por conta pa Americanonan cu kier bin traha na Aruba.
Loke cu Booshi Wever kier a vocifera cu e carta aki ta, cu durante e debatenan ultimo, tur partido politico, cu excepcion di UPP a duna di conoce cu nan ta di acuerdo cu e flexibilisacion di ley laboral. Pesey UPP a haci un apelacion n’e lidernan sindical, pa mustra nan miembro riba e peliger di vota pa e partidonan politico cu si ta para cu e flexibilisacion di nos leynan laboral y esun di LTU. Pa por kibra e tendencia anti-obrero aki, e trahador mester reflexiona y duna UPP e sosten necesario pa ta nan voz den Parlamento y pa cu Hulanda.
Na Aruba nos NO por permiti p’e fenomeno “hire & fire” haya bida atrobe. E lider di AVP a purba un biaha mas di manipula dor di pretende di ta contra e “hire & fire”, pero t’e mes a firma e contracto cu Citgo cu ta permiti e “hire & fire ” aki.
E otro flexibilisacion cu UPP ta contra t’esun di e nos LTU. E flexibilisacion aki lo nifica cu e clase trahador un biaha mas lo ser perhudica si NO RE-INTRODUCI e asina yama “Swiss-Model”. E “Swiss-Model” aki lo proteha TUR esnan bibando aki na Aruba. Nos tur sa cu Aruba ta SOBREPOBLA!
Den cuadro di e flexibilizacion di e LTU ta wordo papia cu lo mester permiti 28.000 hende wordo trecí di
exterior. Kico esaki lo nifica y ki consecuencia esaki lo tin pa e clase trahador? Sin e “SWISS-MODEL” e momento cu trece un hende di exterior conforme e asina yama “family life treaty” Aruba MESTER
permiti un reunificacion di famia, cu lo nifica un 60.000 hende EXTRA.
P’e motibonan aki Booshi Wever, tanto como ciudadano y como un politico social democrata, ta considera necesacio manda un advertencia di e peligernan eminente p’e clase trahador cu ta describi den e landspakket!


text:
Geplaatst op 09 February 2020 dor di Ministerio Desaroyo Sosial, Labor i Bienestar
Willemstad – Djasabra 8 di febrüari e ministerionan di SOAW i MEO konhuntamente ku CHATA a organisá un dia di Inskripshon pa desempleadonan i esnan ku tin trabou pero ta interesá pa solisitá pa un trabou den e sektor di Hospitalidat. E dia di inskripshon aki a tuma lugá na Universidat ICUC na Otrabanda di 9’or di mainta pa 2’or di atardi, kaminda esnan interesá por a inskribí pa un trabou den kuater área di trabou.
Pa medio di un mensahe via WhatsApp SOAW a invitá e diferente buskadónan di trabou registrá pa a partisipá na un dia di inskripshon menshoná pa 4 disiplina di trabou den e sektor di Hospitalidat. Ta trata di e disiplinanan; Asistente di servisio (Bediening assistent), asistente di kushina (Keuken assistent), seguridat (Security) i trabou doméstiko (Housekeeping).
Un kantidat relativamente grandi di mas ku 100 desempleado a asistí na e dia di inskripshon. Di e kantidat ku a asistí, 57 a keda selekshoná pa wòrdu entrevistá dor di 11 empresa ku a duna di konosé di tin mester di trahadó den e disiplinanan menshoná. Esnan ku a keda selektá ta repartí den e siguiente forma: 7 asistente di siguridat, 10 asistente di servisio, 22 asistente di kushina i 18 trahadó doméstiko.
E grupo ku a keda selektá lo wòrdu entrevista pa un mínimo di 11 empresa. E grupo aki lo kuminsá aki tres siman ku nan preparashon di 1 luna di teoria i despues lo wòrdu posishoná den e empresanan ku a skohe nan durante e entrevistá. Pa 5 luna nan lo laborá i lo risibí un salario. Na momentu di optené nan sertifikado, e grupo aki ta garantisá di por sigui traha pa un mínimo di 6 luna mas.
E grupo di 57 lo ta e di dos grupo ku lo kuminsá den e trayekto klá pa turismo, banda di e grupo di 38 ku dia 22 di yanüari último a keda repartí den 2 disiplina. E promé ta pa asistente di kushina anto un grupo di asistente di servisio. Den e siman benidero e grupo aki (grupo di 38) ta wòrdu repartí bou di e empresanan ku a skohe nan durante di entrevista pa laborá den e próksimo 5 lunanan ku ta sigui, risibiendo un salario.
Mirando e interes ku tin bou di negoshinan den e sektor di Hospitalidat pero tambe bou di desempleadonan, e Minister di Desaroyo Ekonómiko, konhuntamente ku e Minister di Desaroyo Sosial Labor i Bienestar, huntu ku CHATA, a planea pa den e simannan ku ta sigui organisá un dia di inskripshon pa desempleadonan ku ta inskribí na SOAW den área di Bándabou pero tambe den un bario na Bándariba pa asina duna mas desempleadonan den a barionan menshoná un oportunidat pa trabou den e sektor di Hospitalidat.
E próksimo dia di inskripshon lo ta dia 15 di febrüari 2020 na Bándabou. Ministerio di SOAW lo manda un invitashon pa medio di WhatsApp pa tur esnan den e grupo di WhatsApp riba e nr +5999 510 7629, pero tambe otro medionan sosial pa tur desempleadonan di Bándabou por tuma nota di e dianan di inskripshon i akudí si nan ta interesá. Tur persona ku a yega di inskribí ku no a haña konfirmashon via WhatsApp i òf no tin e number wardá den nan smartphone, kòrda añadí +599 9 510 7629 den nan kontaktonan i spera un invitashon. Esaki ta di sumo importansia pa buskadónan di trabou.
Minister di Desaroyo Sosial Labor i Bienestar señor H. Koeiman i tambe Minister di Desaroyo Ekonómiko señora G. Mc William kier yama tur esnan ku a duna un aporte pa por a realisá e dia di inskripshon di djasabra último, masha danki pa nan kontribushon.


text:
KRALENDIJK – Djamars mainta 10’or e konosido Ramonsito Booi, Burney El Hage i esposa a presentá na ofisina di ministerio públiko, despues ku nan a risibí un invitashon ofisial di ministerio públiko pa presentá i risibí un despensa di loke a sosodé ku ambos i nan famia.. Ámbos a drenta ofisina i kasi un ora despues a sali kontentu na mes momentu emoshoná. Radio Live 99.9 FM a papia promé ku Burney El Hage, kende a konta kiko a sosodé momentu ku nan a sinta i papia ku fiskal mayó Bote ter Steege.
“Un satisfakshon p’ami i mi famia, tambe Ramonsito Booi. Ta un satisfakshon pa Boneiru tambe pasobra loke a sosodé na 2009, tabata temporada ku tabata atendiendo ku entre otro e proseso pa Boneiru bira parti di Hulanda. Nos a hasi bon, luchando pa Boneiru tin un mihó futuro, i pa nos sorpresa a akusá nos personalmente enorme i a purba kibra nos i nos famia. Esnan ku tabata tras di tur e kosnan aki tabata buska mihó pa nan. Awe ku e despensa di parti di ministerio públiko, nos ta sera e kapítulo i kontinuá den un bida nobo. Loke a sosodé tabata algu teribel pa nos a biba kuné, un normal nobo di e tempu aya. Un hende ta inosente te dia ku prueba ku bo no ta, esaki sigur ta un satisfakshon pa nos,” El hage a menshoná.
Despues a papia Ramonsito Booi, kende ta otro polítiko konosí den komunidat. E tabata emoshoná momentu ku el a papia i ekspresá na prensa despues ku El Hage i e a finalisá un kombersashon ku fiskal mayó.
“Mi ta kontentu ku loke a sosodé awe. Finalmente hustisia a vense. Hopi aña a pasa sinembargo awor tur kos ta kla ku nos no ta kulpabel. 11 aña a pasa i ta demostrá ku nos no ta kulpabel. Kisas awor ta lat, sinembargo mihó lat ku nunka, manera tin un dicho ta bisa. Nos 3 a papia riba diferente punto, tantu Elhage i ami, i loke nos a pone hopi énfasis riba dje ta e echo ku loke e persona a trese dilanti i ta pidi diskulpa pe, di loke a sosodé den kaso ‘Sambesi’.
E asuntu aki no a kuminsá den kaso ‘Sambesi’, e kos aki a inisiá den kaso ‘Fidji’, kaminda a yama nos hende den struktura kriminal internashonal. Ta trata di labamentu di plaka, sèn ku nos a haña ku dilmentu di droga i asuntu di tereno ku labamentu di plaka. Nos a pidi fiskal pa limpia nos nòmber for di esaki, pasobra e no ta korekto. Meskos a akusá nos ku tin transportamentu di oro ta tuma lugá ilegalmente. Nos a pidi fiskal ku hopi fervor, pa limpia nos nòmber for di e kosnan aki. Mi tin un yu hòmber den eksterior i e no ke bin Boneiru pasobra hende ta puntr’é unda e oronan ta warda. E asuntu aki a destrosá henter famia.
Fiskal a primintí ku e ta bai atendé e parti aki. Mi señora Esmeralda Huerta tambe tabata menshoná ku tabata metí den un òf mas kos di loke nan a akusá nos di dje i mi a pidi pa atendé esei i limpia su nòmber, loke fiskal ta bai atendé. Sobra mi ta laga den man di abogado. Nos bida pa 11 aña a keda kastigá sin ningun motibu. Awor mi por bai biba bèk den mi kas, loke durante e problema nan ya menshoná, mi mester a opta pa bai un otro kas. Dios ta grandi i nos a logra e bèrdat. Pabien na tur hende, tantu mi famia i otronan. Burney El hage a bisami un bia: No ta eksistí ku bo ta bai un guera ku ta na fabor di bo lugá, sin ku bo sufri pe, Booi a tèrminá bisando hopi emoshoná i ku lágrima.


text:
ORANJESTAD, Aruba – 24 di maart 2021: E ekipo di golf di Aruba Bank a participa na e di 11 edicion di Charity Kiwanis Golf Tournament na Divi Links cu tawata tin como meta pa recauda fondo pa obranan di caridad.
E equipo hunga un bon competencia y a pasa un rato ameno tur pa un bon causa. Nos ta contento di por a uni e talento “den cas” pa competi den un actividad comunitario deportivo cu un meta pa yuda recauda fondo pa obranan di caridad.
Un pabien na Kiwanis Club of Aruba cu un tremendo torneo y tambe na nos equipo campeon cu a consisti di Lucio Maduro, Eugene Dirksz, Urvin Werlemen, y Lisette Danker cu a haci un bon trabou.


text:
APELACION NA TUR CIUDADANO DI ARUBA PA ATENE NA E REGLANAN Y REALISA CU E SITUACION TA HOPI SERIO
“Gobierno di Aruba ta bay actua cu man duro cu tur cu no ta atene na regla”
Den conferencia di prensa di Gobierno di Aruba y Crisis Team pa atende cu Corona Virus, Prome Minister Evelyn Wever-Croes a enfatisa e importancia pa tur ciudadano di Aruba atene na e reglanan y realisa cu e situacion ta hopi serio na Aruba y mundialmente y ta hunto so nos por sali exitosamente di e crisis aki tambe.
Aruba a scoge pa e strategia di test agresivo. Te cu dialuna tawata tin 16528 test haci. Esaki ta pone cu bo no por compara Aruba su strategia gewoon asina cu otro paisnan pasobra e ta diferente.
Corsou por ehempel tin mas o menos 2000 test haci y Boneiro tin mas o menos 500 test haci. Strategia di Aruba tawata desde principio di no test pa loco pero si agresivo pa asina nos por haña e virus mas trempan. Claro ora bo ta test hopi bo ta haña mas caso y ta p’esey nos total ta mas halto. Nos no por simplemente compara Aruba cu demas otro pais. Apesar cu nos strategia ta di busca e virus mas trempan, keto bay e cifranan na Aruba ta hopi halto y no ta bahando suficiente manera desea. Esaki ta un strategia cu a prepara pa atende y awor a bira tempo pa nos cuminsa mira e resultandonan di e decisionnan cu nos a tuma 2 siman pasa.
Prome Minister a duna di conoce cu pa no pone mucho peso riba especialmente cuido intensivo pero en general e cuido medico, mester a tuma mas medida. E prome medida tin di haber cu enseñansa na unda a dicidi di pospone e habrimento di scol pa alumnonan cu 2 siman mas pa asina por sigui evalua.
Pa loke ta trata e bida nocturno, bar y clubnan nocturno, ta constata cu e riesgo berdad ta grandi. E tawata grandi pasobra nan tawata Fuente grandi di contagio y ainda tin hende cu ta purba di ta creativo di purba cambia reglanan y bin cu otro scenario. Gobierno di Aruba ta bay actua cu man duro cu tur esnan cu di un manera of otro ta purba di desvia di e regla aki.
“Mi kier haci un apelacion na e ciudadanonan di nos pais y no na e doñonan di bar of di e establecimentonan aki pero. Si abo ta bay un caminda cu bo ta mira cu nan no ta ateniendo nan mes of tene cuenta cu loke ta trata e reglanan aki, porfabor sali di eynan mesora. Si bo ta drenta un establecimento cu no ta tene cuenta cu e regla y cu ta dispuesto na contagia abo of pone bo na riesgo, bira lomba y bay inmediatamente y saca potret si bo kier, manda un email na cumpli@crisis.aw pa nos bay controla y cera e luga ey cu no ta cumpli cu regla.
Mi ta haci un apelacion na cada ciudadano di Aruba pa yuda nos controla pa asina nos por cumpli na mira cu tur hende ta cumpli cu e reglanan. Na e doñonan di establecimentonan, esaki no ta momento pa ta creativo pa lock hende pa bin bishita bo. Esaki ta momento pa uza nos tino, nos huicio pasobra loke a pasa na Aruba den e ultimo dos a tres simannan aki no por bolbe ripiti.
E situacion ta serio. A caso bo kier pa ora morto cay e ora bo ta tume na serio? Acaso bo kier tume na serio ora morto cay den bo cas? Na e momentonan aki nos tin 16 hende den hospital di cual 3 ta den cuido intensivo. Morto ta bay cay y abo ta dicidi awor si bo kier pa morto cay den bo cas si of no. Y por fabor si bo no tin sintoma no sali riba caya busc’e y si bo tin sintoma no sali riba caya bay parti’e”, tawata palabranan profundo cu Prome Minister Evelyn Wever-Croes a expresa.